5 Video Youtube Terawal Di Dunia

YouTube memulakan operasi pada awal tahun 2005 dan kini merupakan antara laman paling popular di dunia.. Platform perkongsian video yang sangat popular ini diasaskan oleh tiga bekas pekerja PayPal -Jawed Karim, Steve Chen, dan Chad Hurley.

Google kemudiannya telah membeli laman web init pada November 2006 dengan harga AS$1.65 bilion dan sejak itu ia beroperasi sebagai salah satu anak syarikat Google.

Penciptaan YouTube merevolusikan cara media dilihat, dibuat, disiarkan dan dikongsi. Penciptaan video YouTube telah menimbulkan industri baharu di mana pencipta kandungan teratas kini dianggap sebagai selebriti yang memperoleh sejumlah besar wang melalui pengiklanan dengan memuat naik konten video mereka ke YouTube.

Selain itu, YouTube berfungsi sebagai pustaka digital dan kapsul masa kerana video kekal boleh dilihat selagi pengguna tidak menyembunyikan atau membuang video yang dimuat naik mereka. Kali ini, mari lihat 5 video paling awal yang telah dimuat naik di platorm Youtube.

Seperti semua video awal yang disiarkan ke YouTube, "carrie rides a truck" mempunyai kualiti yang sangat buruk. Video itu sangat gelap, kabur dan tiada bunyi.

“carrie rides a truck” telah dimuat naik oleh Jones4Carrie etepat seminggu selepas YouTube dilancarkan. Terdapat beberapa lagi video lama dan rawak yang dimuat naik ke saluran Jones4Carrie.

Terdapat penerangan ringkas pada video yang hanya menyatakan, "carrie hebat, menunggang trak kecil." Video berdurasi 15 saat itu menunjukkan seorang gadis muda, Carrie, menaiki trak untuk kanak-kanak.

Video kedua bertajuk "carrie chokes a chicken" juga telah dimuat naik pada 30 April 2005. Ia adalah video yang sangat ringkas yang menunjukkan Carrie mencekik ayam mainan. Secara keseluruhannya, Jones4Carrie memuat naik beberapa video tertua di YouTube.

Walaupun video ini secara teknikal tidak lagi disenaraikan dalam Youtube untuk tontonan umum, video "Premature Baldness" masih boleh dilihat melalui pautan terus. Video itu telah dimuat naik dalam minggu pertama YouTube membuka perkhidmatannya.

"Premature Baldness" menampilkan pengguna bernama paul, yang kali terakhir aktif dalam akaunnya empat tahun lalu. Paul mempunyai beberapa siri video yang menunjukkan perjalanannya cuba menjadi seorang Olympian (ini mungkin menjelaskan sebab "Premature Baldness" tidak lagi disenaraikan di Youtube.

"Premature Baldness" berkemungkinan besar merupakan video YouTube pertama yang menampilkan sebarang jenis suntingan video — terdapat beberapa potongan dan lap skrin berbentuk berbeza.

Video pendek lima saat yang diberi tajuk "tribute" telah dimuat naik pada hari kedua YouTube berada dalam perkhidmatan. Video ini telah dimuat naik oleh pengguna yang dipanggil "gp", yang tidak mempunyai video atau aktiviti lain pada akaun mereka.

Tiada huraian pada video jadi tidak pasti video penghargaan ini ditujukan pada siapa. Klip itu menunjukkan seorang lelaki muda melompat di antara dua dinding dan menjerit. Video itu berakhir dengan jurukamera ketawa dan berkata "very nice" (sangat bagus").

Salah satu komen teratas pada video itu mengatakan bahawa video "tribute" inilah yang melahirkan Vines — yang merupakan aplikasi perkkongsin video klip pendek, selalunya lucu yang dikongsi pada perkhidmatan Vine yang jangka hayatnya hanyalah sementara.

"My Snowboarding Skillz" telah dimuat naik hanya beberapa jam selepas video YouTube pertama disiarkan secara langsung. Video tersebut telah dimuat naik oleh pengguna "mw" yang tidak mempunyai video lain pada saluran mereka.

Aktiviti terakhir pada akaun mw adalah dari 2012 apabila mereka menyukai video. Video ini memaparkan seseorang yang cuba menaiki papan salji melintasi tanjakan dan gagal. Memandangkan "My Snowboarding Skillz" ialah video kedua yang pernah dimuat naik ke YouTube, ia secara rasminya adalah video "gagal" yang pertama.

Video jenis ini yang menggambarkan orang gagal dalam sesuatu tindakan, biasanya sejenis sukan atau aktiviti fizikal, kini merupakan salah satu video yang paling banyak dikongsi dan ditonton di YouTube.

Video bertajuk "Me at the zoo" ialah video tertua di YouTube. Video ikonik yang kini adalah yang pertama dimuat naik ke YouTube pada 23 April 2005, hari YouTube mula membenarkan orang ramai memuat naik video.

"Me at the zoo" telah dimuat naik oleh Jawed Karim, salah seorang daripada tiga pengasas YouTube dan menunjukkan beliau sedang melawat beberapa ekor gajah di Zoo San Diego.

Hari ini, "Me at the zoo" mempunyai lebih 54,000,000 tontonan dan hampir 1 juta komen. Video ini telah mengukuhkan dirinya dalam sejarah moden dan membantu YouTube menjadi platform perkongsian video terbesar di dunia.


5 Budaya Barat Yang Dah Sebati Dengan Masyarakat Kita

Setiap kali berlaku sambutan perayaan masyarakat luar yang disertai orang kita, akan timbullah kontroversi membincangkan kesusuaian sesuatu upacara dengan identiti negara kita yang meletakkan Islam sebagai agama persekutuan.

Perbezaan pendapat dalam berbicara berkenaan isu yang sebenarnya sensitif akhirnya mengakibatkan lebih banyak perpecahan berlaku dek kerana keengganan setiap pihak beralah.

Walaupun demikian realitinya, sudah banyak budaya barat telah bersebati dan layak dikatakan telah menjadi kebiasaan kita di sini. Sehinggakan apabila dibantah, lebih ramai yang bangkit mempertahankannya.

Berikut adalah lima budaya bawaan barat yang dah jadi kelaziman masyarakat kita dilakukan seolah budaya kita punya.

Dalam salah satu artikel lama kami, kami sudah memperjelaskan  sejarah budaya menyambut hari lahir seseorang dengan memakan kek bulat berasal daripada budaya orang Yunani meraikan Dewi Artemis.

Tradisi meletakkan lilin di atas kek berbentuk bulat itu juga kita 'pinjam' dari mereka, sehingga sudah menjadi satu kemestian kita bukan?

Selepas menerbitkan artikel tersebut pada tahun 2017, banyak pihak mengecam kami.

Mereka berpandangan perbuatan itu tidak lagi berkait dengan upacara lama bersifat keagamaan, sebaliknya telah berubah menjadi perayaan yang neutral sesuai disambut semua.

Kerana itulah sekali lagi kami menyenaraikan sambutan hari jadi dan memakan kek sebagai salah satu budaya yang dah sebati, sebagai peringatan kepada kita semua.

Reaksi negatif yang kami terima membuktikan ramai yang sayang nak menolaknya walaupun tidak ada hubungkait antara elemen kek, lilin dengan identiti masyarakat kita.

Sejarahnya juga berkait dengan penyembahan dewa. Jadi persoalan kami, apa keperluan kita terus melakukannya?

Sebelum ini dalam setiap wang kertas RM1 versi lama, megah tertera binaan Tugu Negara pada setiap cetakannya.

Walaupun demikiran sehingga ke hari ini binaan tugu yang memaparkan pengorbanan askar tempatan dan British dikenali sebagai Tugu Negara, terus dianggap  satu mercu tanda ikonik negara.

Walaupun jelas pembinaannya menyimpang jauh daripada perspektif Islam sebagai agama rasmi persekutuan Malaysia.

Mujurlah beberapa dekad lepas, negara kita telah memberhentikan upacara mengalungkan bunga memperingatu  perajurit yang terkorban di tugu tersebut, atas nasihat pakar agama.

Memanglah dari segi rekaan, tugu tersebut merupakan satu ukiran yang cantik seninya.

Tetapi masih ada banyak rekaan lain boleh dibuat dalam bentuk monumen, lebih sesuai untuk dijadikan simbol mengingati yang terkorban menepati garis panduan agama.

Pernah tak anda bertemu dengan individu yang mungkin duduk dalam kelas atasan, memandang rendah genre muzik lain selain jazz atau muzik klasikal?

Situasi sebegini bukanlah hanya berlaku di negara kita saja, bahkan penggemar muzik jazz dan klasik moden memang mempunyai stigma buruk, gemar merasakan diri mereka kelas atasan.

Apa yang agak melucukan, jika dipelajari sejarah muzik jazz khususnya - genre muzik ini berasal daripada rekaan orang kebanyakan namun hanya mula dianggap 'muzik elit' selepas jazz dijadikan rujukan, dalam bidang jurusan muzik yang perlu dikuasai pelajar.

Cuba anda tanya majoriti wanita apa konsep rekaan rumah idaman mereka, pasti ramai menyebut rekaan bercorak Inggeris.

Tak kiralah daripada rekaan zaman pertengahan, era Victoria atau rekaan moden yang mencampurkan rekaan Inggeris dengan rekaan Scandinavia, 'konsep English' sudah jadi satu kelaziman di dalam kediaman masyarakat kita, bagi mereka yang mampu lah.

Sesuatu yang agak kelakar khususnya di bahagian dapur, konsep English yang digunakan agak tak sesuai dengan cara masakan kita yang kasar kaedahnya.

Masakan kita juga yang agak berkuah dan berminyak kurang sesuai dengan dapur 'Inggeris' idaman semua, tetapi itu jugalah yang jadi kehendak popular masyarakat moden kita.

Begitulah juga bagaimana ramai orang kita berebut nak ada meja bar siap kerusi tinggi, yang hakikatnya langsung tak sesuai dengan cara makan tradisional kita.

Di antara semua budaya barat yang dah sebati, inilah rasanya yang paling melata.

Setiap kali kita mahu meraikan sesuatu, makanan barat sering dijadikan pilihan utama.

Nak raikan rakan dinaikkan pangkat? Makan western. Nak raikan ahli keluarga dapat kerja baru? Makan western. Nak raikan sesuatu peristiwa yang bersejarah dalam kalangan keluarga? Makan western.

Sehinggakan makanan barat seperti chicken chop, lamb chop, fish and chip dan sebagainya dilihat 'lebih atas' berbanding makanan tempatan.

Bukan itu saja, bila kita makan western food ni, ramai akan makan dengan ada rasa bangga. Lagilah kalau dapat makan di restoran besar dan ternama, di mana menunya main puluh-puluh ringgit sepinggan harganya.

Manalah orang Malaysia ni nak kenyang kalau setakat makan sekeping daging, kentang goreng, ada sayuran dan salad serta kuah perang.

Bagaimana pun nak buat macam mana? Makan western memang dah jadi budaya popular sebati orang kita.


5 Jenama Rokok Terawal Dunia Yang Masih Wujud

Rokok membahayakan kesihatan. Itu tidak perlu diperjelaskan lagi. Namun, kerana permintaan yang tinggi, banyak rokok yang diseludup masuk kerana harganya lebih murah kerana tidak membayar cukai.

Di Malaysia, kita banyak mengimport rokok dari luara negara. Namun, tahukah anda apakah jenama rokok terawal di dunia? Syarikat manakah yang mula-mula menjual rokok secara komersial?

Di bawah ini merupakan 5 jenama rokok terawal yang dijual di pasaran dan masih lagi wujud di pasaran pada hari ini. Sesetengah daripadanya juga pernah masuk ke pasaran Malaysia.

Albert Weinberg dikreditkan telah memulakan perniagaan tembakau Balkan Sobranie pada tahun 1879. Pada mulanya, semua rokoknya dibuat secara manual mengikut cara pembuatan rokok Rusia.

Kerana tradisi dan budaya di sebalik Sobranie, ia dianggap sebagai rokok mewah untuk kebanyakan sejarahnya. Malah, Sobranie telah diterima pakai sebagai rokok pilihan pelbagai diraja, raja, dan elit di Eropah dan Rusia.

Sobranie datang dalam versi premium dan ditandakan dengan logo helang empayar Rusia. Pada 2004 dan 2005, Sobranie menaja Grand Prix Jordan. Japan Tobacco International merupakan pemilik terkini jenama rokok ini dan pasaran utamanya adalah England, Jerman dan Turki.

Benson & Hedges, walaupun jenama British, dimiliki oleh Altria, sebuah konglomerat Amerika. Bergantung pada kawasan dijual, jenama rokok ini dihasilkan dan dipasarkan oleh syarikat yang berbeza seperti Philip Morris USA dan Rothmans.

Nama Benson & Hedges berasal daripada nama pengasasnya - Richard Benson dan William Hedges. Bagaimanapun, selepas kematian mereka, pemilikan akhirnya ditukar, tetapi nama jenama itu dikekalkan.

Benson & Hedges ialah jenama pilihan King George VI. Oleh sebab itu, jenama rokok ini menerima Waran Diraja pada tahun 1878 yang membolehkan jenama ini mengembangkan imej mewah di pasaran. Walau bagaimanapun, pada tahun 1999, Waran Diraja telah dibatalkan disebabkan oleh penurunan permintaan dalam keluarga diraja.

Juga dikenali sebagai "luckies," Lucky Strike ialah jenama rokok Amerika yang dimiliki oleh syarikat British. Pada tahun 1930-an dan 1940-an, Lucky Strike dianggap sebagai jenama rokok paling popular dari segi jualan.

Pada mulanya, Lucky Strike mengeluarkan gula-gula kunyah tembakau, yang akhirnya menjadi rokok pada tahun 1900-an. Slogan utama Lucky Strike pada tahun 1917 ialah "Ia dibakar." Pada masa lalu, tembakau biasanya dijemur. Walau bagaimanapun, Lucky Strike membakar tembakau, yang mereka dakwa dapat meningkatkan rasa rokok itu.

Asa-usul nama Lucky Strike cukup menarik. Ia diilhamkan oleh usaha pemburuan emas pada masa lalu. Menurut statistik pada masa itu, hanya terdapat kira-kira empat pelombong daripada seribu yang akan mendapat emas yang benar-benar bernilai. Jadi, rokok Lucky Strike melambangkan betapa bertuahnya orang menghisap produk mereka.

Philip Morris mungkin jenama yang paling terkenal pada skala global. Ia bermula di England, United Kingdom, dan kemudiannya diperkenalkan di Amerika Syarikat di mana ia berkembang pesat.

Sehingga 2016, syarikat itu sudah menjual lebih daripada 36 bilion batang rokok di lebih 40 negara. Philip Morris hampir gulung tikar pada tahun 1950-an apabila orang ramai tidak lagi membeli jenama itu.

Walau bagaimanapun, itu berubah apabila Philip Morris mengubah pendekatan pembungkusan dan pengiklanan mereka. Daripada menekankan bahawa rokok mereka tidak menyebabkan kerengsaan, mereka menggunakan perkataan "kelembutan". Perubahan mudah dalam perkataan ini telah menyelamatkan syarikat.

Muratti ialah jenama rokok tertua di dunia dan masih dijual sehingga kini. Rokok ini bermula di Istanbul, Turki, dan diasaskan oleh Basil Muratoglu, seorang ahli perniagaan tembakau Yunani.

Bagaimanapun, Muratoglu terpaksa memindahkan perniagaannya ke Eropah Barat selepas Empayar Uthmaniyyah memperoleh kawalan eksklusif dan pemilikan industri tembakau.

Terdapat tiga varian Muratti — Zaffiro, Chiaro, dan Rosso. Pembungkusannya yang tipis menjadikannya menonjol daripada jenama lain. Sebagai jenama rokok tertua hari ini, Muratti adalah lebih daripada sekadar jenama rokok, tetapi bukti hidup kepada kesukaan orang ramai terhadap rokok.


5 Teknik Perubatan Moden Yang Melawan Fitrah Manusia

Dunia perubatan menyaksikan banyak kejayaan dicapai, membantu memperbaiki kualiti hidup dan jangka hayat manusia.

Penambahbaikan ini banyak didorong kepesatan teknologi serta penerimaan pakar perubatan, dalam menjalankan operasi yang diakui terbukti berkesan dan diterima baik majoriti masyarakat dunia.

Namun demikian di kalangan pihak perubatan sendiri, wujud beberapa teknik perubatan yang bukan saja dikritik, malah disangkal kerana dianggap melawan hukum kejadian manusia.

Berikut adalah lima teknik perubatan kontroversi, yang membahagikan penerimaan pakar perubatan sedunia kepada pelbagai perspektif berbeza.

Percayakah anda, amalan ini masih diamalkan sehingga ke hari ini?

Semuanya disebabkan masih wujud tanggapan di kalangan sesetengah masyarakat dunia, bahawa menerima cahaya mata lelaki adalah rahmat sementara menimang anak perempuan dianggap bakal membawa kesusahan.

Masyarakat seperti China dan India masih menitik beratkan keperluan untuk sesebuah keluarga memiliki anak lelaki, yang bakal bertindak sebagai pewaris keluarga. Pegangan ini mengakibatkan berlakunya amalan ibu bapa memilih untuk 'mematikan' benih bayi perempuan, bila diketahui jantinanya seawal mungkin.

Di India berdasarkan kajian selama 19 tahun daripada 2000 hingga 2019, penyelidik menganggarkan lebih 9 juta janin bayi perempuan dibunuh, majoritinya melibatkan pasangan ibu bapa beragama Hindu.

Apa yang sedih semuanya berpunca daripada keberkesanan sistem pengimbas bunyi ultra, yang mampu menentukan jantina janin ketika fasa awal kelahiran lagi.

Walaupun India mempunyai undang-undang yang mengharamkan ibu menggugurkan anak disebabkan faktor jantina sejak 1971, malangnya India juga membenarkan wanita yang mengandung menggugurkan anak mereka sebelum usia janin mencecah 24 minggu atas faktor tertentu seperti kesihatan atau anak tak sah taraf.

Kelonggaran ini membolehkan pakar perubatan di India secara tidak sah membantu wanita di sana menggugurkan kandungan sebaik sahaja diketahui jantinanya, menggunakan pil yang diambil dengan pemantauan pakar perubatan.

Tekanan untuk mendapatkan bayi lelaki serta keengganan keluarga menerima bayi perempuan, telah menyebabkan jumlah kelahiran bayi perempuan menurun teruk dan India bakal berdepan masalah kekurangan kaum wanita di masa hadapan.

Satu kontroversi yang melanda dunia perubatan dalam tahun 2019, adalah kelahiran dua orang bayi yang diberi nama Lulu dan Nana di China.

Apa yang menarik tentang dua bayi ini, kod genetik mereka telah diubah selepas benih kedua-duanya bersenyawa memberikan mereka perlindungan kepada virus HIV - kerana ayah mereka dikatakan pembawa virus tersebut.

Walaupun tujuan pakar di China bernama He Jiankui mahu membolehkan pasangan yang positif HIV menerima cahaya mata, tindakan beliau mengakses dan mengubah benih bayi itu dikritik banyak pihak.

Penyelidikan yang dijalankan secara sulit melalui persenyawaan luar rahim melibatkan 6 pasangan positif HIV itu terbongkar, memaksa Jiankui mendedahkan hasil kejayaan penyelidikannya kepada umum.

Melalui siaran video, Jiankui memperjelaskan dia berjaya mengubah genetik satu pasangan bayi kembar 'kalis HIV' bernama Lulu dan Nana, lahir dalam bulan Oktober tahun 2018, serta dua orang lagi bayi yang lahir pada tahun 2019.

Tindakan Jiankui itu bagaimanapun jelas melanggar kod etika bidang perubatan dan penyelidikan, mengakibatkan kejayaan beliau mula disanggah dengan kritikan.

Atas perbuatan itu, Jiankui dipecat daripada jawatannya sebagai penyelidik, dipenjarakan selama 3 tahun, didenda kira-kira RM1.6 juta serta tidak lagi dibenarkan menyertai mana-mana kajian berkenaan genetik seumur hidup.

Dalam situasi di mana pesakit dianggap sudah tiada harapan diselamatkan khususnya berkait keadaan jantung, pakar perubatan terlibat boleh mengkategorikan pesakit sebegini dalam kategori yang dilabelkan sebagai 'kod perlahan' atau 'slow code.'

Terma ini khusus diguna secara sulit bagi pesakit yang memerlukan sokongan hayat jantung atau advanced cardiac life support (ACLS) di mana dikhuatiri sebarang usaha memberi renjatan kepada jantung dengan teknik CPR hanya akan memburukkan keadaan pesakit.

Untuk mengelakkan pihak perubatan didakwa tidak cuba apa yang terbaik demi pesakit, pihak petugas terlibat akan sengaja melambatkan sebarang usaha ketika kecemasan dan ada juga yang terpaksa berpura-pura berlakon cuba menyelamatkan pesakit melalui prosedur olok-olok.

Tujuannya daripada perspektif pihak petugas, mereka sudah sedar risiko kepada pesakit lebih tinggi jika cuba diselamatkan. Namun pihak waris tetap mahu melihat petugas kesihatan mencuba yang terbaik, bagi memastikan hayat pesakit terpelihara.

Kerana itulah ada dalam sesetengah kes unik, petugas perubatan akan mengkategorikan pesakit di bawah 'kod perlahan.'

Pandangan pakar perubatan sedunia dalam isu ini nyata tidak sama. Ada yang menyifatkan tindakan sengaja melengahkan rawatan ke atas pesakit yang sudah tiada harapan, dianggap tidak beretika.

Ada juga pihak melihat tindakan sebegitu, sebenarnya lebih bersifat perikemanusiaan kerana enggan menyeksa pesakit serta tetap berusaha menjaga hati waris walaupun realitinya mereka sekadar berpura-pura.

Jika 'slow code' diaplikasikan bagi melindungi kedudukan petugas perubatan daripada sebarang tindakan saman, arahan DNR atau 'do not resuscitate order' adalah pilihan yang boleh ditentukan sendiri pesakit.

Kita di Malaysia menggelarkan situasi ini sebagai Larangan Resusitasi (LR).

Tujuan arahan ini adalah untuk menghindarkan sebarang usaha pemulihan berbentuk CPR dijalankan kepada pesakit ketika jantungnya sudah terhenti membolehkan pesakit meninggal dunia, atas persetujuan pesakit sendiri. Majoriti negara membenarkan LR dilakuka, atas bermacam sebab.

Ada pesakit yang mahu LR kerana sudah tak tahan merana, bimbang akan berlaku kecederaan lain semasa proses mengepam jantung dijalankan. Ada yang gusar kos perubatan yang perlu ditanggung pihak keluarga semakin menaik dan semua usaha hanya membawa kepada penamat yang sama.

Ada juga negara membenarkan LR dikeluarkan atas saranan pihak perubatan sendiri, bergantung kepada situasi yang dirasakan sesuai.

Situasi LR ini membuka perbincangan besar kerana melibatkan bermacam aspek. Ini kerana ada pihak melihat keizinan untuk menandatangani LR ibarat sengaja memilih untuk mati, tanpa ada usaha atau ikhtiar melawannya.

Mereka yang positif melihat LR yang dipersetujui pesakit ibarat pesakit sendiri mengaplikasikan hak mereka untuk menentukan usia nyawa mereka tanpa campur tangan pihak lain.

Dalam aspek agama Islam, ada fatwa membenarkan keputusan ini dibuat - asalkan keputusan yang dibuat, diambil berdasarkan kepada pandangan mereka yang arif yakni pakar perubatan, tentang situasi sebenar seorang pesakit.

Anda bagaimana? Apa pandangan anda sekiranya salah seorang ahli keluarga anda yang uzur bersetuju untuk memberikan kebenaran LR ketika di hospital?

Kami yakin tak ramai sedar kewujudan teknik perubatan kontroversi yang dikenali sebagai 'savior baby' atau 'savior sibling' ini, diterjemahkan 'adik-beradik penyelamat' benar-benar diamalkan di seluruh dunia?

Prosedur yang sangat kontroversi ini memerlukan usaha pakar perubatan mewujudkan seorang bayi lain dalam lingkungan adik-beradik yang sama, dengan tujuan pengambilan organ bayi tersebut bagi menyelamatkan kakak atau abangnya yang mempunyai masalah penyakit.

Kisah seorang bayi perempuan di India bernama Kavya Solanki yang dilahirkan melalui persenyawaan luar rahim untuk menyelamatkan abangnya Adam, seorang penghidap talassemia yang memerlukan tulang rawan baru adalah antara kes terbaru yang dilaporkan.

Begitulah juga dengan nasib Megan Matthews, seorang kanak-kanak dari UK yang menerima organ adiknya Max, selepas Max dilahirkan secara persenyawaan dalam tabung uji di luar rahim serta menjadi janin yang melepasi proses saringan kelayakan pakar perubatan.

Dalam kes Kavya sebagai contoh, dia adalah 1 daripada 18 janin yang disenyawakan dan didapati sesuai untuk pemindahan organ kepada abangnya selepas itu. Jadi janinnya diselamatkan, sebelum dimasukkan ke dalam rahim ibunya bagi membolehkan kandungan itu membesar secara normal.

17 lagi janin yang disenyawakan tetapi didapati tidak sesuai, anda rasa apa berlaku kepada janin-janin tersebut? Kami pun tak tahu dan kalau boleh kami tak nak tahu.

Selain faktor tersebut, keperluan untuk melakukan pemindahan organ juga perlu dilakukan ketika seorang bayi penyelamat seperti Kavya atau Max masih kecil.

Apabila mereka sudah mencapai berat minima yang dirasakan cukup, bayi-bayi ini akan dibedah untuk dikeluarkan organ mereka bagi membantu menyelamatkan adik-beradik mereka yang lebih tua.

Menakutkan bukan bagaimana sains mampu membantu memperbaiki banyak perkara, tetapi dalam masa yang sama tetap membuatkan kita gementar dengan kemampuan yang kita ada?


5 Cara Kempen Politik Yang Rakyat Malaysia Dah Muak

Menjelang musim pilihanraya, kumpulan-kumpulan manusia bergelar ahli politik mula keluar daripada hibernasi; kembali menonjolkan diri kepada masyarakat.

Sampaikan dah biasa kita berdepan situasi tatkala semakin dekat pilihanraya, tiba-tiba jalan raya bertar cantik. Projek-projek yang dulunya semput bertukar pantas. Jambatan roboh diganti kukuh.

Usaha pembangunan fizikal dan sosial diumumkan dengan visi-visi gah dicanang bakal mengubah sebuah pekan jadi kota metropolitan.

Namun kita sebagai rakyat Malaysia juga (harapnya) semakin bijak menguliti perangai ahli politik yang jelas sukar untuk mereka berubah. Ramai kekal dengan strategi sama, kerana bagi mereka itulah yang berjaya.

Penulis yakin ramai sebenarnya yang dah bosan dengan lima kaedah kempen politik yang memuakkan tekak kita.

Adakah pernah mana-mana penyelidik mengkaji keberkesanan ceramah politik, dalam era tekno-maklumat menguasai cara orang ramai mendapat berita?

Kadang-kadang apa yang disampaikan dalam ceramah hanyalah kisah yang diputar-putar beberapa tahun kebelakangan, jika dibandingkan dengan informasi politik segar yang saban hari berputar dan berlegar di internet.

Lagipun, sudah beberapa dekad hidup penulis, penulis melihat ceramah politik hanyalah medan di mana seorang ahli politik membodoh dan merendahkan lawannya. Isi ceramah lebih kepada pendedahan tentang aspek negatif lawan, tanpa benar-benar menceritakan perihal wawasan sendiri.

Pendedahan yang dibuat juga hanyalah bersifat hearsay atau lisan, tanpa bukti dibuat hanya untuk menimbulkan rasa was-was atau buruk sangka kita kepada lawan mereka.

Sebulan dua sebelum pilihanraya, muncullah kumpulan ahli politik yang mahu menonjolkan imej mereka mesra orang kebanyakan.

Waktu inilah lakonan 'photo-ops' rancak berjalan. Dapatlah kita lihat pemimpin cuba menyusun batu-bata, menyapu sampah, naik kapal terbang kelas ekonomi, makan nasi bungkus atau buat apa saja perbuatan yang hakikatnya tak ada apa yang istimewa...kerana itulah rutin biasa kita.

Apa yang menghairankan penulis (tak tahulah anda bagaimana), setiap kali seorang ahli politik selesai melakukan perbuatan supra-biasa, hadirin di belakang akan bertepuk tangan meraikan aksi itu seolah-olah sesuatu yang besar dan hebat benar pencapaiannya.

Selama ni ahli politik tak reti menyapu sampah ke? Jika seorang ahli politik diberikan tepukan gemuruh kerana mampu menyapu sampah, di tahap mana sebenarnya kemampuan mereka?

Dalam aspek menunggang agama di negara kita ada dua kategorinya.

Yang pertama adalah ahli politik beragama Islam yang menggunakan elemen-elemen Islam untuk membantu menaikkan profil mereka.

Ketika inilah pasukan media ahli politik terlibat mula memuatnaik boss mereka mengimamkan solat atau membaca doa. Ada juga yang digambarkan mengetuai bacaan surah Yasin.

Yang tok imam Masjid hari-hari baca doa untuk makmum dan imamkan solat jemaah, sekeping gambar imam pun tak pernah dipetik.

Kategori kedua pula adalah ahli politik bukan Melayu tiba-tiba 'mesra Islam.' Sebulan dua sebelum kempen inilah dia rajin mengucapkan 'Insya Allah'. Bagi ahli politik wanita, waktu inilah dia nak pakai tudung serta menyertai aktiviti komuniti muslimat.

Dalam tahap teruk, ada juga yang akan menyamakan pimpinan tertinggi parti mereka yang bukan Islam dengan Khalifah-Khalifah Agung dalam sejarah Islam hanya untuk menarik minat pengundi Islam di Malaysia.

Kita ingatkan dah tiba tahun 2022i, propaganda mahu 'mempercumakan' sesuatu sudah terkubur.

Bagaimanapun jelas masih ada pihak kekal berkempen dengan mesej tidak realistik sebegini, menawarkan tol percuma, pinjaman pendidikan langsai dan sebagainya, dijadikan gula-gula mengambil hati pengundi yang ada.

Tak salah untuk anda menawarkan semua ini namun sebagai pemimpin yang baik, anda haruslah turut menceritakan kemungkinan yang boleh berlaku, baik buruk tindakan tawaran itu sekiranya benar-benar anda laksana.

Berjanji sesuatu tanpa benar-benar memperjelaskan apakah langkah yang diambil serta menyenaraikan impaknya kepada orang ramai adalah satu tindakan tidak bertanggungjawab, yang sepatutnya sudah lupus dari amalan politik kita.

Penulis berpandangan kita sebagai rakyat Malaysia sudah lebih matang untuk membincangkan setiap aspek tawaran yang pasti ada pro dan kontra. Ahli politik mana yang akan berani melakukan perubahan sebegitu rupa agaknya?

Kita tak mahulah berlaku lagi ada pihak janji tol percuma, tapi konsesi tol dipanjangkan pula.

Sudah beberapa kali kediaman penulis menerima sumbangan dari ahli parlimen dalam bentuk beras, gula, minyak masak peket dan susu tin ketika PRU lalu.

Bukanlah tak berterima kasih, namun kedatangan sumbangan atau derma seperti ini jelas berlaku hanya bila tiba musim pilihanraya. Begitu jugalah dengan sesetengah ahli politik yang kreatif berkempen mengadakan program isi minyak motorsikal secara percuma untuk golongan belia.

Beberapa ahli politik menawarkan program pemberian komputer riba percuma untuk golongan susah. Seorang ahli politik menyediakan pertukaran minyak hitam percuma motorsikal untuk 50 orang penerima pertama.

Itu hanyalah segelintir program pemberian percuma yang kreatif muncul tatkala PRU bakal menjelma. Persoalannya di sini, apakah respon kita sebagai sebuah masyarakat kepada program sebegini?

Perlukah kita melihat tindakan sumbangan sebegini seolah menghina kedudukan orang ramai sebagai pengundi atau lebih baik kita guna pendekatan 'ambil saja, sebab dah percuma'?

Tidak dapat kita nafikan program sebegini popular serta mampu menarik minat orang ramai mendekati calon yang bakal bertanding. Tetapi hendak tak hendak, kita sebagai rakyat nampak semua yang dilakukan hanyalah untuk meraih undi.

Walau bagaimanapun jika anda tanya penulis; antara janji tol percuma atau hutang pendidikan mansuh dengan program pemberian mengejut, lebih baik program mengejut sebegini dilakukan.

Sekurang-kurangnya apa yang dah dijanjikan sudah sampai ke tangan orang ramai, tanpa 1001 alasan bakal diberikan bila janji-janji gah dan tak realistik tak dapat ditunaikan.


5 Realiti Hidup Yang Semua Orang Patut Terima

Setiap insan mempunyai pandangan dan tanggapan yang berbeza, dalam menilai setiap aspek kehidupan.

Ada yang berpijak di bumi nyata sedar akan kelemahan sendiri, bekerja keras mahu mengubahnya. Ada yang bergantung kepada fantasi sehingga terawang-awang dalam mimpi.

Kita juga ada bermacam jenis alasan dan hujah yang kita mampu keluarkan, untuk menutup kelemahan diri.

Namun ada masanya lebih baik untuk kita menerima, yang realiti dunia tak sama dengan apa yang bermain dalam kepala kita. Berikut adalah lima realiti hidup yang perlu kita terima, agar kita tidak terus leka.

Dalam zaman moden, banyak pihak mempersoalkan keperluan seseorang mempunyai kerja.

Karier dan bidang pekerjaan yang mengikat seseorang dilihat satu kelemahan, sehinggakan ramai orang khususnya anak muda enggan terikat dengan sebarang bentuj kerjaya.

Pendapat sebegitu mungkin kedengaran indah apabila kita sendirian dan tidak punya banyak tanggungan.

Seseorang yang dah matang biasanya akan faham keperluan pekerjaan bukanlah untuk dapatkan gaji semata-mata. Pekerjaan juga sebenarnya mampu memberikan kita fokus hidup yang mengelakkan kita lari dari naluri asal manusia.

Apabila kita bekerja dan kita stabil dalam kerja kita, banyak kegusaran yang ramai ada, tidak membelenggu kita.

Anda mungkin terpengaruh dengan trend pempengaruh media sosial, gemar menjaja mesej seseorang harus berani mengambil risiko bekerja sendiri... seperti mereka.

Realitinya - mereka hanya menonjolkan sisi baik tanpa berani memperlihatkan waktu bimbang dan detik ketakutan menceburi bidang tersebut, yang sebenarnya dialami setiap hari.

Di internet, pakar-pakar motivasi tidak bertauliah gemar mengingatkan usaha kerja keras kita pasti akan mendatangkan hasil.

Tidak. Berhenti tipu diri kita. Kerja keras tak semestinya memberikan pulangan kepada kita.

Tetapi apa yang baik daripada semua kerja keras kita, sebenarnya memberikan kita matlamat untuk terus cekal dan berusaha. Lebih penting, kerja keras memastikan masa kita tak sia-sia terbuang sebegitu saja.

Dengan kerja keras, kita menimba pengalaman yang sangat berguna dalam mempertingkatkan ilmu, pengetahuan dan pengalaman kita dalam berhadapan dengan situasi yang sukar kita jangka.

Itulah mesej yang seringkali digembar-gemburkan sesetengah pihak, dalam usaha mengajak masyarakat  jadi lebih berani mencuba sesuatu yang lebih selari dengan kehendak diri kita.

Seandainya semua orang di dunia ini berpegang kepada pendapat fantasi sebegini, memang jahanamlah tamadun manusia.

Contoh paling mudah, semua ibu bapa pasti mempunyai impian atau cita-cita peribadi, namun majoriti mereka sanggup mengabaikan keinginan sendiri untuk membesarkan anda.

Sekiranya mereka pilih utamakan diri sendiri, apa agaknya nasib kita?

Realitinya seorang individu yang mahu mementingkan diri akan mengabaikan banyak pihak lain untuk jadi 'dirinya.' Hendak tak hendak, seseorang perlu berkorban  walaupun impian sendiri menjadi mangsa.

Pengorbanan paling besar yang setiap orang akan perlu hadapi - adalah keperluan mengorbankan kehendak diri sendiri, demi kepentingan orang yang kita sayang.

Netizen gemar melabelkan seseorang yang berjuang melawan isu atau masalah masyarakat, automatik berada di pihak yang benar.

Untuk setiap perkara, ada timbal-balik, pro dan kontranya dan perspektif lain yang boleh juga dilihat sebagai ada kebenarannya.

Hero pada anda, tak semestinya bermaksud wira kepada semua. Ada kemungkinan dia yang anda sanjung, dibenci ramai yang berbeza dengan anda.

Pendapat ini terpakai dalam semua situasi di mana ideologi atau pemikiran kita berlainan dalam menentukan hujah sesuatu isu - seperti politik, agama, isu masyarakat dan sebagainya.

Realitinya, semua topik yang kami sebutkan di atas tidak ada pihak yang benar-benar boleh mengaku mereka benar. Ini kerana semua orang yang terlibat mendakwa mereka benar.

Satu realiti yang harus kita semua terima; tidak wujud keadilan di dunia ini yang benar adil, walaupun manusia berusaha sekuat mana pun mendapatkannya.

Ramai memegang pendapat sesebuah negara itu akan dianggap berjaya, bila mana semua orang dapat hidup senang di bawah pentadbirannya.

Ada yang menganggap konsep adil itu hanya akan tercapai apabila sesuatu itu berjaya diberikan atau diagihkan keseluruhannya sama rata.

Semua pendapat seperti ini tidak benar. Apa yang berlaku di dunia ini apabila melibatkan naluri dan firasat manusia, pasti mampu mengakibatkan wujudnya ketidakadilan dalam bermacam bentuk.

Seseorang boleh cuba berlaku adil sebaik mungkin, tetapi pasti akan ada mereka yang tertindas disebabkan pilihan yang dibuat atau yang terpinggir hanya kerana kita mahukan keadilan.

Terimalah, nak adil, tempatnya bukan di dunia. Di sini, seadil-adil mana pun manusia berusaha, menghakimi, menilai, membantu - pasti ada cacat cela yang disedari atau tidak disedari kejadiannya.


Radio FM vs AM : Apakah Beza Antara Kedua-duanya?

Sekiranya anda masih menggunakan kereta-kereta lama, perasan atau tidak di bahagian radio kereta anda anda boleh memilih siaran radio AM? Benar, kebiasaannya kita memilih siaran radio berdasarkan frekuensi FM sesebuah stesyen radio namun tahukah anda bagaimanakah frekuensi AM berfungsi?

Jadi, apakah beza atau siaran FM dan AM? Yang mana satu lebih baik? Mengapakah stesyen-stesyen radio di Malaysia menggunakan FM?

Satu ketika dahulu orang ramai menggunakan radio (bukan telefon pintar dan tablet) untuk mengikuti berita dan muzik terkini di radio AM mereka. {Pengenalan radio FM untuk penyiaran komersial membawa perubahan besar dan sangat penting sehinggakan istilah 'FM' menjadi sinonim dengan sesuatu yang memainkan muzik; kadangkala orang masih terliru istilah "FM" dengan peranti yang memainkan muzik melalui gelombang radio.

Dalam komunikasi radio, isyarat radio 'dimodulasi' supaya ia boleh dihantar dalam jarak yang jauh. Dalam istilah yang paling mudah, ini bermakna isyarat radio (atau isyarat input), iaitu isyarat yang membawa maklumat audio, ditambah dengan isyarat pembawa.

Tidak seperti isyarat radio (yang biasanya mempunyai frekuensi yang sangat rendah), isyarat pembawa mempunyai amplitud dan frekuensi malar, iaitu bentuk gelombang malar yang membantu membawa isyarat radio pada jarak jauh. Proses 'melekapkan' isyarat asal kepada gelombang pembawa dipanggil modulasi.

Modulasi analog terdapat dalam tiga jenis: modulasi amplitud, modulasi frekuensi dan modulasi fasa. Untuk memahami beza antara modulasi amplitud (Amplitude  Modulation - AM) dan modulasi frekuensi (Frequency Modulation - FM), teruskan bacaan d bawah.

Untuk memahami lebih lanjut mengenai persoalan ini, adalah penting untuk kita mempunyai sekurang-kurangnya pemahaman asas tentang cara radio menghasilkan bunyi pada mulanya.

Setiap stesen radio memancarkan apa yang dikenali sebagai gelombang pembawa atau isyarat pembawa, yang pada asasnya adalah gelombang elektromagnet yang stabil - seperti frekuensi dan amplitud yang tidak berubah.

Misalnya apabila DJ mula memainkan lagu di stesen (atau bunyi lain disiarkan), gelombang bunyi tersebut akan ditukar kepada isyarat elektrik yang bergerak ke antena radio anda melalui gelombang pembawa, dan radio anda menukarnya semula menjadi gelombang bunyi untuk dipancarkan oleh pembesar suara anda.

Apabila gelombang pembawa menghantar isyarat tersebut, ia berubah dalam satu daripada dua cara - FM  atau AM

Jika ia adalah stesen radio AM, amplitud gelombang pembawa - ketinggian gelombang - akan dimanipulasi berdasarkan isyarat. Inilah yang dikenali sebagai  modulasi amplitud atau dalam bahasa Inggeris, Amplitude Modulation (yang disingkatka menajadi AM).

Untuk stesen radio FM, amplitud kekal sama, manakala frekuensi - bilangan kitaran gelombang yang lengkap dalam masa tertentu - berubah.

FM bermaksud modulasi frekuensi, dan secara amnya dianggap lebih baik daripada AM. Apabila isyarat elektrik rawak mengganggu gelombang pembawa, ia boleh menjejaskan amplitudnya.

Oleh kerana gelombang pembawa FM tidak menghantar isyarat melalui amplitud, ini tidak mempunyai kaitan dengan kualiti siaran radio FM. Tetapi mengubah amplitud pembawa AM merosakkan data yang cuba dihantar dan itulah sebabnya radio AM biasanya lebih statik daripada FM.

Radio FM juga menyiarkan julat rangkaian frekuensi yang lebih besar - dikenali sebagai jalur lebar  (bandwith)  - jadi ia mampu mengendalikan lebih banyak nuansa dan variasi dalam bunyi. Jika anda ingin menyiarkan muzik, anda akan mendapat kualiti yang lebih baik dengan menggunakan radio FM.

Walaupun radio FM secara umumnya lebih baik daripada AM, radio AM turut mempunyai kelebihan tertentu.

Seperti yang dijelaskan dalam video di atas, panjang gelombangnya - jarak antara satu puncak gelombang ke puncak gelombang seterusnya - jauh lebih panjang daripada panjang gelombang FM, yang membantu isyarat bergerak lebih jauh dan juga kekal utuh apabila menghadapi halangan seperti bangunan atau gunung.

Jika anda mahu siaran anda menjangkau seramai mungkin orang, radio AM mungkin pertaruhan terbaik anda. Pernahkah anda terfikir mengapa anda tidak boleh mendengar beberapa stesen muzik kegemaran anda selepas anda pergi ke negeri lain

Ini kerana gelombang FM mempunyai julat yang kecil dari segi kawasan geografi yang boleh diliputinya, manakala gelombang AM mempunyai julat yang lebih besar dan oleh itu boleh diterima walaupun di kawasan pedalaman!

Inilah sebab kebanyakan stesen berita menggunakan AM melalui FM, kerana mereka mahu maklumat itu sampai kepada seberapa ramai orang yang mungkin, walaupun kualiti bunyi tidak terbaik.

Dari segi kos pula, keperluan peralatan sistem FM adalah mahal manakala AM, dengan teknologinya yang agak lama, bergantung pada peralatan yang kurang kompleks dan dengan itu lebih murah untuk menghantar isyarat.


5 Filem Asia Yang Diciplak Hollywood

Pengaruh industri perfileman Hollywood ke serata dunia, menyaksikan pembikin filem luar gemar meniru dan mengamalkan pendekatan yang digunapakai Hollywood dalam menambahbaik mutu filem yang ada.

Kelebihan aspek kesan visual dan teknologi yang digunapakai, dicemburui penggiat seni luar - kecuali kreativiti menghasilkan jalan cerita yang bersifat universal. Hollywood juga ada masanya seakan kekeringan idea, sehingga 'mencedok' filem luar untuk diolah semula.

Beberapa buah filem legenda keluaran Asia telahpun melalui proses ini; kualiti filem yang terhasil bercampur-baur mutunya. Ada yang baik, mampu menandingi filem asal, ada juga yang layak dikeji kerana hanya mencemarkan legasi yang ada.

Berikut adalah lima filem copy ori keluaran Hollywood, yang dicedok dari pembiki filem di kalangan masyarakat Asia.

Bagi mereka yang menggemari filem aneh, 'Oldboy' terbitan pengarah Korea Selatan, Park Chan-wook kerap menjadi sebutan. Tema yang dibawa filem ini, aksi serta jalan ceritanya sukar dilupakan serta mampu membuatkan anda mual - walaupun sudah hampir 20 tahun usia filemnya.

10 tahun selepas terbitannya di Korea Selatan, pengarah terkenal Spike Lee diberi tanggungjawab mengolah semula filem ini ke dalam versi mesra Hollywood, menampilkan Josh Brolin (Thanos dalam 'Avengers') dan Elizabeth Olsen (Scarlett Witch/Wanda Maximoff juga dalam siri dunia Marvel) sebagai dua pemegang watak utama.

Kami tak mahu menceritakan apa yang ditayangkan dalam filem ini, kerana sebarang kebocoran akan mengakibatkan anda tidak dapat menikmati impak sebenarnya - tetapi jika anda mahu menonton, sila pilih versi asal Korea Selatan.

Perubahan kepada jalan cerita yang diperkenalkan dalam versi Hollywood agak membodohkan penonton, jika kita bandingkan dengan versi Korea Selatan yang lebih halus dan tersirat kisahnya.

Dikritik hebat gagal menambahbaik versi asal dan hanya mencacatkan status legenda filem 'Oldboy' sebenar, versi Hollywood-nya nyata sebuah projek yang agak gagal walaupun mempertaruhkan pengarah yang berwibawa.

Sekiranya tidak diberitahu, besar kemungkinan tak ramai menyedari 'The Departed' yang membariskan Leonardo DiCaprio dan Matt Damon, adalah olahan semula filem Hong Kong, 'Infernal Affairs', yang dibintangi dua nama besar di sana iaitu Andy Lau dan Tony Leung.

Membawakan tema yang serupa berkaitan kewujudan dua perisik - seorang ahli kongsi gelap yang diberikan tugas untuk menyelinap ke dalam jabatan polis dan seorang lagi anggota polis yang menyamar sebagai ahli kongsi gelap, kedua-dua buah filem dilihat berjaya walaupun memaparkan latar belakang yang sangat berbeza.

Pengarah 'The Departed', Martin Scorsese bijak memperkembangkan watak yang diperkenalkan dalam filem asal dengan lebih baik, meletakkan dua watak utamanya dalam situasi yang lebih realistik berbanding 'Infernal Affairs' yang agak pantas pergerakan ceritanya.

Bagi penulis, dari segi teknikalnya jelas perbezaan ketara kualiti gambaran Hollywood yang lebih kompleks serta mempunyai identiti yang sendiri, memberikan 'The Departed' identiti yang unik sehingga mampu berdiri sendiri sebagai karya asli.

Apa yang jelas, kedua-dua filem cukup hebat dan menghiburkan yang berbeza budayanya, tetapi kelebihan teknikal Hollywood memberikan mereka kelebihan khususnya dalam bidang suntingan yang lebih tersusun dan kemas paparannya.

Ketika kedengaran ura-ura Hollywood mahu menerbitkan semula olahan filem seram legenda Jepun 'Ringu' atau 'The Ring' dalam versi mereka, banyak pihak menyuarakan kebimbangan.

Ringu' sangat mirip dengan kisah seram dongeng masyarakat Jepun. Apabila sesuatu filem itu sudah sangat sinonim dengan imej sesebuah masyarakat, sebarang usaha menukarkannya ke satu budaya berbeza pasti akan kelihatan janggal hasilnya.

Namun hasil olahan semula filem 'Ringu' layak dipuji kerana bukan saja berjaya mengekalkan jalan ceritanya dalam konteks yang berlainan, bahkan turut sama memperhalusi beberapa elemen yang longgar dalam filem asalnya.

Seperti 'The Departed' dengan 'Infernal Affairs', anda takkan kecewa selepas menonton mana-mana versi sama ada 'Ringu' atau 'The Ring' kerana olahan semulanya boleh dikatakan berjaya, walaupun elemen sosial dan tradisi Jepun diubah supaya lebih mesra masyarakat Amerika.

Sama ada anda lebih takutkan Sadako atau Samara, itu terpulanglah kepada penilaian anda.

Filem animasi 'Ghost in the Shell' yang diterbitkan pada tahun 1995, diarahkan oleh Mamoru Oshii banyak mencorak penghasilan karya filem dan drama genre sains fiksyen, khususnya yang memaparkan elemen manusia robot di dalamnya.

Gagal mendapat sambutan semasa tayangan awalnya, filem yang digarap berdasarkan siri komik dengan judul serupa ini akhirnya diangkat sebagai pencorak pemikiran pengkarya sehingga menjadi salah satu filem animasi berpengaruh dalam industri filem antarabangsa.

Bagaimanapun....olahan semula filem ini dalam versi sebenar yang cuba mengekalkan tema sama hancur lebur, walaupun membariskan pelakon terkenal Scarlett Johansson sebagai pemain watak utama.

Visual dan aksi yang dipaparkan memang mengagumkan namun jalan cerita yang dibawa kurang kemas - sehinggakan penceritaan duduk di tempat kedua, dilihat kurang penting jika dibandingkan dengan kecantikan visual yang ada.

Perubahan penamat ceritanya yang jauh lari dari visi asal hanya membuatkan peminat filem asalnya meradang.

Sekiranya anda bukan peminat setia filem asal atau siri komik asalnya, 'Ghost in the Shell' versi Hollywood tetap dapat menghiburkan anda, asalkan anda tak peduli apa sebenarnya mesej yang cuba nak dibawakan penggarapnya.

Ketika awal dekad 2000, industri filem Thailand seakan mempunyai nafas baru dalam penghasilan filem seram. Banyak judul mereka popular di kalangan masyarakat kita.

Salah satu judul yang popular dan diingati, adalah filem 'Shutter' yang ditayangkan pada tahun 2004. Olahan semula Hollywood diterbitkan pada tahun 2008, mengekalkan judul sama.

Kedua-dua filem membawakan premis serupa di mana pasangan watak utama mula berdepan kejadian aneh, selepas terlanggar seorang gadis dalam satu insiden kemalangan jalan raya. Cubaan mencari mangsa kejadian tidak menemui sebarang jejak.

Bertugas sebagai jurufoto, watak utama lelaki dalam filem ini mula mendapati kewujudan objek aneh dalam gambar yang telah diambilnya. Bimbang disampuk sesuatu, kedua-duanya mula menjalankan siasatan bagi mengenalpasti apakah punca gangguan yang sedang menimpa hidup mereka.

Secara teknikalnya, filem olahan semula Hollywood mendahului dari segi aspek teknikalnya, namun kesamaran kualiti dan kekaburan visual filem asalnya memberikan filem Thailand asal tona yang mampu mengganggu firasat penonton.

Pengkritik rata-ratanya bersetuju versi asalnyalebih kuat, kerana olahan semula Hollywood langsung tidak membawa sebarang penambahbaikan serta gagal memperkemaskan asas yang sudah kuat dalam filem asalnya.

Jika anda belum menonton 'Shutter', cari versi Thailand dan hindari dari sebarang spoiler. Kisahnya mungkin kurang kemas namun premisnya tetap menghantui  jika dibandingkan dengan versi Hollywood yang entah apa-apa.

Tak percaya cuba tanya mereka yang dah menontonnya, adakah mereka masih fobia dengan cermin dan kamera?


Berapa Bil Elektrik Stadium Untuk Satu Perlawanan Bola Sepak?

Penyokong pasukan bola sepak suka berbicara tentang kos gaji atau yuran perpindahan pemain, dalam mencongak kos pentadbiran sebuah kelab bola sepak.

Jarang penyokong nak tahu berapakah kos sesebuah kelab atau persatuan bagi menganjurkan satu perlawanan di stadium.

Segala lampu limpah, papan skor visual dan papan iklan elektronik yang perlu dinyalakan di sekitar padang,  sudah tentu memerlukan belanja yang tinggi ditanggung pengurusan. Ini belum mengambil kira banyak lagi kos lain.

Tahukah anda berapa anggaran bil elektrik yang perlu dibelanjakan dalam satu perlawanan bola sepak, yang berlangsung selama 90 minit perlawanannya?

Setiap stadium mempunyai spesifikasi dan penggunaan yang berbeza-beza, bergantung kepada fasiliti di dalamnya.

Ada stadium mewah seperti stadium sebuah kelab di selatan Semenanjung Malaysia, yang tampak gah dengan lampu berwarna-warni memenuhi keseluruhan.

Ada juga stadium yang nampak sangat daifnya, sehinggakan papan tanda skor perlawanan pun masih mengguna cara tradisional perlu ditukar paparan angkanya secara manual setiap kali gol dijaringkan.

Di Amerika Syarikat misalnya, kelengkapan stadium ragbi Amerika yang terlalu canggih memerlukan bekalan elektrik yang agak tinggi amaunnya, sehinggakan badan penyelia kerajaan Office of Energy Efficiency & Renewable Energy mengeluarkan garis panduan bagi mengawal penggunaan elektrik di stadium, yang semakin tidak terkawal.

Di sana, penggunaan panel solar dan turbin angin sebagai penjana bekalan elektrik untuk kegunaan stadium sudah lama digalakkan sebagai ganti bekalan, Mana-mana stadium yang berjaya menepati garis panduan akan diberikan insentif tertentu kerajaan.

Menurut kajian di Amerika Syarikat, tahap penggunaan elektrik untuk sebuah stadium sukan popular seperti ragbi atau besbol selama satu musim secara puratanya menyamai tahap penggunaan lebih 3,000 buah rumah dalam tempoh sama dengan angka penggunaan lebih USD1 juta setahun adalah perkara biasa.

Bagi membantu penjimatan, pertukaran mentol lampu limpah stadium daripada jenis lampu metal halida atau halogen jenis lama, kepada jenis LED banyak menyumbang penjimatan perbelanjaan kelab - dengan setiap lampu hanya memerlukan kuasa di antara 300 ke 2000 watt.

Mentol jenis lama biasanya memerlukan spesifikasi minima 1500 watt untuk dianggap layak diguna dalam sebuah stadium.

Walaupun dengan penjimatan-penjimatan sebegini, kadar penggunaan elektrik di sebuah stadium masih tinggi kerana beban yang diperlukan tetap tak boleh kita elakkan. Lagipun, sukan sudah menjadi satu kaedah pengiklanan yang popular.

Jadi kebanyakan pengusaha stadium tetap akan berusaha menempatkan papan iklan berbentuk elektronik yang lebih interaktif di sekeliling stadium, walaupun mereka sedar kos penggunaan elektrik mereka akan bertambah.

Jika kita bercakap tentang sukan bola sepak pula, secara puratanya berdasarkan statistik yang diperolehi penganjuran Piala Dunia 2018 di Russia - sebuah stadium memerlukan kira-kira 25,000KWh (kilo watt per hour) untuk perlawanan selama 90 minit. Kita belum ambil kira masa tambahan lagi.

Untuk perbandingan kasar - rumah penulis hanya menggunakan sekitar 400 ke 450KWh untuk sebulan.

Angka tinggi penggunaan sebuah stadium belum mengambil kira faktor tambahan kos lain seperti pemanas kerusi jika perlawanan dianjurkan semasa cuaca sejuk atau sistem pendingin hawa atas padang dan stadium, seperti yang bakal digunakan di Qatar bagi penganjuran Piala Dunia 2022.

Majoriti tenaga yang diperlukan dalam satu-satu perlawanan mewakili 38% adalah untuk menyalakan lampu limpah stadium, papan skor dan papan iklan.

23% adalah untuk sistem kawalan suhu stadium dalam cuaca di Russia.

21% untuk kegunaan penyediaan makanan, katering dan penyejukan bahan mentah, 11% adalah untuk memastikan penyiaran perlawanan melalui media berjalan lancar dan selebihnya atau 7% adalah untuk kegunaan lain.

Sukar kami bayangkan berapa kos yang diperlukan untuk satu perlawanan di Qatar, di mana keseluruhan stadium bakal disejukkan bagi menangani suhu ketika perlawanan yang dijangka melebihi 40 darjah celcius.

Seperti yang sudah kami sebutkan di atas, dalam satu-satu perlawanan yang dianjurkan - kadar penggunaan elektriknya menyamai keseluruhan penggunaan sebuah pekan kecil untuk tempoh sama.

Sekiranya kita ambil 25,000KWh dan kita kira menggunakan sistem tarif kediaman kita, kos yang akan ditanggung pengurusan bola sepak untuk satu perlawanan 90 minit adalah RM14,462.90.

Bagaimanapun kebanyakan stadium di negara kita pada pandangan kasar penulis masih kurang penggunaan elektriknya, kerana kita masih lagi menggunakan papan iklan jenis lama serta tidak banyak memasang skrin gergasi di banyak sudut stadium.

Kos pengendalian perlawanan kita juga lebih rendah kerana jumlah kamera yang diguna dalam satu perlawanan agak terhad, jika dibandingkan dengan jumlah kamera yang dipasang di stadium-stadium bertaraf antarabangsa.

Kami tidak dapat mengira kos penggunaan elektrik stadium dalam kiraan komersial, kerana ada banyak kategori atau kelas yang perlu diperjelaskan sebelum kita dapat mengira anggarannya. Jika kami cuba, angka yang kami dapat untuk satu perlawanan boleh mencecah puluhan sehingga ratusan ribu ringgit kosnya.

Apa yang cuba kami sampaikan di sini - sukan bola sepak memang memerlukan belanja yang besar, bukan saja untuk mendapatkan khidmat pemain bahkan untuk memastikan lampu stadium terang-benderang.

Sekiranya anda mendapati siaran langsung di sesetengah stadium tampak agak suram, itu adalah kerana lampu limpahnya tidak memadai mencerahkan aksi atas padang. Lebih cerah lampu, lebih cantik kualiti visual yang dapat dirakam. Lebih banyak lampu, lebih banyak kos perlu dikeluarkan.

Nak jelas aksi di stadium, bil elektriknya pasti tinggi. Kalau persatuan atau kelab tak berapa cukup bajet, beraksilah mereka dalam padang yang tampak sedikit menyeramkan.

How much energy does a World Cup stadium use in 2018?

Here's The Staggering Amount Of Energy Used During The World Cup


5 Perbuatan Tak Berfaedah Yang Ramai Lakukan Setiap Hari

Setiap hari semua orang dibekalkan tempoh waktu 24 jam yang sama. Bagaimana nak menguruskannya, terpulang kepada kita (atau boss kita).

Walaupun ramai suka mengaku kita sibuk dengan urusan penting, dalam masa yang sama ramai juga di kalangan kita menghabiskan masa dengan urusan atau perbuatan yang langsung tak berfaedah.

Tidak diketahui untuk apa kita melakukannya, walaupun kita konsisten melakukannya. Berikut adalah lima perbuatan tak ada faedah yang kita buat setiap hari sama ada kita sedar atau tidak melakukannya.

Dalam era di mana komunikasi berlaku melalui pelbagai sudut, satu kaedah utama menjadi pilihan ramai individu meluangkan masa adalah dengan menghamburkan kritikan.

Tak kiralah dalam media sosial atau ketika bertemu di dunia nyata, mengkritik sesuatu isu atau topik itu sudah jadi lumrah ramai pihak.

Tanya dengan diri kita sendiri - apa faedahnya kita mengkritik sehingga berjam-jam lamanya untuk mengkritik isu yang biasanya di luar batasan kemampuan dan pengetahuan kita?

Ramai semakin berani mengkritik secara terbuka, kerana kewujudan media sosial dan internet memudahkan kita rasa kita 'tahu' tentang sesuatu isu.

Realitinya, jika kita bandingkan apa yang kita tahu dengan pakar-pakar dalam isu yang kita kritik - bagai langit dengan bumi berbezanya kemampuan kita.

Seorang sarjana barat bernama Alexander Pope mengkritik sikap sebegini dengan sinis dalam sebuah sajak yang mempunyai ungkapan 'a little learning, is a dangerous thing.' Dalam era internet, itulah yang sedang dan telah berlaku.

Mak ayah dan nenek moyang kita tak buat pun perangai menghebohkan perkara bersifat peribadi, seperti membeli kereta baru, rumah baru, pergi melancong dan sebagainya.

Kenapa kita pula melakukannya? Kepada siapa kita tujukan perkongsian-perkongsian ini dan apa matlamat sebenarnya?

Realitinya, sebarang usaha kita untuk menunjuk atau menayang di internet atau dunia nyata tidaklah mampu memberikan apa-apa faedah, melainkan kita saja yang rasa puas dengan 'kelebihan' yang kita ada.

Sekiranya kita dianugerahkan hadiah wang tunai atas kejayaan menang debat internet, nampaklah logiknya kenapa ramai menghabiskan masa membetulkan pandangan orang lain..

Tetapi realitinya tiada ganjaran apa pun terhasil dari kemenangan kita. Apa yang kita ada menjadi 'bukti' kemenangan kita adalah rasa puas hati - yang hanya kita rasa.

Mana-mana pengguna media sosial khususnya cenderunh ada rasa sebegini, mahu membetulkan orang lain di internet yang punya pandangan berbeza.

Kita mahu mereka melihat sesuatu isu sama macam kita dan enggan mengalah selagi mana mereka masih duduk dalam perspektif lama.

Sekiranya menunjuk dan menayang tidak mendatangkan apa-apa, begitulah juga dengan tabiat suka melayari media sosial dengan alasan apa yang dikongsikan 'mungkin' penting pada kita.

Ada satu masalah ketara melibatkan tabiat penggunaan peranti elektronik manusia zaman sekarang; di mana kita terlebih berkomunikasi dan terlalu banyak menelaah maklumat diperolehi.

Malangnya, majoriti info dan komunikasi yang kita sertai tak berguna pun.

Apa yang membimbangkan, masalah lambakan informasi tak ada manfaat ini dilihat sebagai sesuatu yang perlu kita biasakan.

Terpulang pada kita untuk menapis sendiri maklumat yang ada. Bagaimanapun, berapa kerat sangatlah di antara kita benar-benar berjaya menapisnya?

Dalam era media zaman dahulu, sesuatu isu hanya boleh kita baca melalui majalah dan surat khabar. Bagi membincangkannya, mediumnya sangat terhad.

Dalam era di mana kemajuan teknologi membolehkan maklumat jadi mudah disampaikan, kita lebih banyak menghabiskan masa membincangkan isu yang langsung tiada kepentingan pada kita.

Sudahlah sesuatu isu langsung tiada gunanya bagi kita, setiap isu yang timbul akan memecahkan kita kepada kelompok berbeza bergantung kepada perspektif kita.

Apabila ramai yang sama pendapat ni bergabung, berlakulah fenomena yang digelarkan 'echo chamber', di mana komentar orang sependapat kita mula kedengaran lantang, seakan memperakui kita di pihak yang benar.

Berapa jam agaknya kita gunakan sehari untuk memeriksa pendapat dan reaksi orang yang sependapat dengan kita?

Bila hati dah berbunga-bunga kerana ramai '100% agree' dengan kita, tersenyum sajalah kita sepanjang hari. Padahal faedahnya kepada hidup kita langsung tak ada.


5 Cara Karut Tilik Nasib Popular Kanak-kanak Suatu Masa Dulu

Zaman kanak-kanak mendedahkan kita kepada bermacam pengaruh yang sukar kita tahu baik dan buruknya, benar atau salahnya.

Pengaruh psikologi yang terjadi akibat perbuatan kanak-kanak atau anak muda, boleh juga menghantui mereka sehinggalah mereka merangkap dewasa.

Masih ingatkah anda tentang beberapa cara tilik nasib yang popular satu masa dulu, tetapi akhirnya disedari dongengnya? Berikut adalah lima yang popular serta sering dimainkan kita.

Kami yakin ada di antara anda ada kawan yang suka melihat garisan tapak tangan kita dan membaca 'huruf' yang ada.

Jika garis tapak tangan kita menyerupai huruf M, dia kata itu tanda kita bakal miskin di masa depan. Jika K? Itu petanda awal anda bakal bergelar jutawan!

Ada juga pandangan yang kata kalau garis tangan kita terputus, itu tanda kita usia pendek. Kalau bersambung, kita akan panjang umur.

Perkara ini memang mampu menghantui kanak-kanak. Apatah lagi bila kita baru mula kerja, gaji kita kecil. Rasa merana saja sambil merenung tapak tangan sambil teringat ramalan kawan kita dulu.

Bila dah dewasa kita pun tahu kepercayaan ini hadir daripada 'ilmu membaca tapak tangan' yang popular di kalangan masyarakat, 'dibaca' berdasarkan kepercayaan sesetengah masyarakat India atau Cina.

Siapa dulu masa kecil ada dipuji orang hanya kerana dia ada tahi lalat pada bahagian tangan? Orang tu kata kita seorang yang rajin.

Malangnya bila ada tahi lalat di tangan kiri pula - dia dikatakan bakal melakukan sesuatu yang kurang elok di masa hadapan.

'Ilmu' bacaan tahi lalat atau 'mole reading' ini cukup popular di kalangan mereka yang biasanya mempercayai ilmu astrologi dalam hidup.

Bukan saja kedudukan tahi lalat didakwa mempengaruhi masa depan dan personaliti kita; saiz, warna dan bentuk tahi lalat juga memberikan pengaruh yang berbeza faktornya ke atas tahap kejayaan, nasib dan sifat peribadi kita, baik dan buruk.

Bila tahu saja kita ada tahi lalat yang kedudukannya menggambarkan nasib buruk, memang tak tidur malam kita selepas itu.

Masa mandi, habis sabun kita gosok tahi lalat yang ada walhal tahi lalat hanyalah kerosakan semulajadi yang berlaku kepada pigmen kulit.

Selain dimomokkan dengan garisan tangan dan kedudukan tahi lalat, satu lagi kepercayaan tilik nasib yang sering dikongsi adalah ilmu bacaan bentuk muka kita.

Ilmu membaca bentuk muka dikatakan mampu menceritakan bermacam perkara tentang sifat dan personaliti kita.

Diasaskan masyarakat Cina, kepercayaan ini membahagikan wajah manusia kepada 10 jenis; memgambil kira bentuk dan saiz dahi, pipi dan dagu yang didakwa mampu menggambarkan kita dengan tepat.

Wajah berbentuk bulat dengan dagu juga bulat dikatakan seorang yang periang serta pandai mengambil hati orang lain namun terlalu mudah percaya orang lain, sehingga dia senang cuai.

Orang yang mempunyai bentuk muka panjang dikatakan degil serta tidak toleran dengan pendapat berbeza, tetapi rajin dan mampu fokus dalam apa yang dilakukannya.

Begitulah gambaran kasarnya. Siapa sini masa kecil dulu teringin sangat nak bentuk muka berbeza hanya kerana tak suka dengan 'bacaan personaliti' kita?

Setiap bulan pasti ada mesej dalam media sosial atau aplikasi mesej yang penulis terima menceritakan tentang pengaruh nombor dalam pembentukan personaliti kita, dikongsi orang lain.

Masa kecil dulu, mesti ada sesama kawan kita berbincang kalau lahir bulan ini, perangai dia sebegini. Kalau lahir tarikh ini, personaliti mereka akan jadi begini kan?

Akan ada seorang kawan kita terlebih rajin jadi tukang kira angka-angka tarikh lahir kita, untuk dapat satu nombor akhir yang dikatakan mewakili sifat kita.

Iilmu' ini masih popular dikongsikan walaupun jelas tak ada maknanya, kerana amalannya masih kuat dipegang kuat sesetengah kelompok masyarakat dunia.

Hahaha! Anda mungkin ketawa dengan permainan origami kanak-kanak ini sekarang setelah dewasa.

Kami yakin ada di antara dulu yang jadi takut dan dihantui keputusannya selepas bermain permainan ini.

Apatah lagi jika soalan yang kita tanya soalan sensitif, melibatkan perkara peribadi hidup kita masa itu seperti: 'adakah aku akan berkahwin bila besar?' atau 'adakah aku miskin bila tua?'

Imaginasi kanak-kanak ni, macam-macam kita mampu fikirkan. Tahukah anda apakah tujuan sebenar origami kertas ini dibuat?

Rekaannya diperkenalkan di Eropah untuk orang ramai menggunakan lipatan kertas bagi memerangkap serangga yang masuk ke dalam rumah, digelarkan masyarakat mereka sebagai 'cootie catcher.'

Tidak jelas kenapa kertas origami ini boleh menjadi salah satu alat permainan kanak-kanak yang digunakan untuk bermain ramalan nasib dan menjawab persoalan seseorang.

Apa yang penulis tahu, ramalan bahawa penulis tidak akan berkahwin yang dibuat origami kertas ini berdekad-dekad dahulu, salah sama sekali.


Bagaimanakah Kelajuan Angin Taufan Diklasifikasikan?

Kita di Malaysia boleh dikatakan agak beruntung kerana negara kita terlindung daripada kejadian taufan yang dahsyat seperti di negara-negara lain di Asia. Namun di sesetengah negara fenomena ini adalah perkara biasa yang kerap terjadi beberapa kali dalam setahun.

Apabila membaca mengenai kejadian taufan, kebiasaannya kekuatan sesuatu angin taufan itu dikategorikan berdasarkan kerosakan yang mungkin diakibatkan olehnya. Tetapi bagaimanakah ahli meteorologi mengkategorikan ribut yang sering membawa maut ini, dan bagaimanakah skala itu berfungsi?

Taufan ialah  siklon tropika yang berlaku di Lautan Atlantik dan mempunyai angin dengan kelajuan berterusan sekurang-kurangnya 120 km/j. Siklon tropika pula ialah sistem ribut yang berkembang di kawasan tropika dan dicirikan oleh pusat tekanan rendah dan ribut petir yang menghasilkan angin kencang, hujan dan ribut.

Siklon tropika ialah nama generik yang merujuk kepada asal geografi ribut dan putaran siklon di sekeliling titik tengah. Bergantung pada lokasi dan kekuatan mereka, angin ribut dipanggil dengan nama yang berbeza. Apa yang digelar sebagai taufan (hurricane) di Atlantik, sebagai contoh, akan dipanggil taufan (typhoon) jika ia berlaku di barat laut Pasifik.

Jawapan ringkasnya, kelajuan angin. Apabila siklon atau ribut tropika baru bermula dan berpotensnsi untuk semakin laju, ia dipanggil tekanan tropika. Dalam proses pembentukan ini, pusat pemantauan di Amerika Syarikat yang dikenali sebagai Pusat Taufan Kebangsaan (NHC) akan melakukan pemantauan berterusan terhadap progres pembentukannya.

Sebaik sahaja angin taufan mencecah sehingga 63 km/j dan mengekalkan kelajuan itu selama 10 minit, ia akan menjadi ribut tropika dan NHC akan memberikannya nama. Jika siklon ini terus berkembang dan mengekalkan kelajuan angin sehingga 120 km/j, ia akan menjadi taufan.

Untuk menetapkan nilai kategori kepada taufan, ahli meteorologi melihat kepada Skala Angin Taufan Saffir-Simpson, yang telah dibangunkan sebagai sistem klasifikasi untuk siklon tropika Hemisfera Barat pada akhir 1960-an dan awal 70-an oleh jurutera struktur Herbert Saffir dan beliau. rakan, ahli meteorologi Robert Simpson, yang merupakan pengarah NHC pada masa itu.

Secara ringkasnya, terdapat 5 kategori taufan di mana kategori 5 merupakan taufan paling ganas. Berikut merupakan penjelasan mengenai setiap kategori taufan ini:

Kategori 1: Kelajuan angin antara 120 hingga 153 km/j. Taufan d tahap ini akan menghasilkan sedikit kerosakan. Rumah rangka yang dibina dengan baik boleh menyebabkan kerosakan pada bumbung, bahagian tepi dan longkang. Cabang pokok yang besar akan patah dan pokok yang berakar cetek mungkin tumbang.

Kerosakan yang meluas pada talian elektrik dan tiang berkemungkinan akan mengakibatkan gangguan bekalan elektrik selama beberapa hari.

Kategori 2: Kelajuan angin antara 154 hingga 170 km/j mph. Pada tahap ini, angin yang sangat berbahaya ini akan menyebabkan kerosakan yang meluas. Rumah rangka yang dibina dengan baik boleh menyebabkan kerosakan bumbung dan bahagian tepi yang besar.

Selain itu, banyak pokok yang berakar cetek akan dipatahkan atau dicabut dan menghalang banyak jalan. Kehilangan kuasa hampir keseluruhan dijangka dengan gangguan yang boleh berlarutan dari beberapa hari hingga minggu.

Kategori 3: Kelajuan angin antara 178 hingga 208 km/j. Ini ialah kategori pertama yang layak sebagai "ribut besar" dan "kerosakan yang dahsyat akan berlaku. Rumah berbingkai yang dibina dengan baik mungkin mengalami kerosakan besar atau pengalihan bumbung.

Banyak pokok akan dipatahkan atau dicabut, menghalang banyak jalan. Elektrik dan air tidak akan tersedia selama beberapa hari hingga minggu selepas ribut berlalu.

Kategori 4: Kelajuan angin antara 209 hingga 251 km/j. Ribut ini adalah "malapetaka" dan kerosakan yang diakibatkan termasuk rumah berbingkai yang dibina dengan baik boleh mengalami kerosakan teruk dengan kehilangan sebahagian besar struktur bumbung dan/atau beberapa dinding luar.

Kebanyakan pokok akan dipatahkan atau dicabut dan tiang elektrik tumbang. Pokok tumbang dan tiang elektrik akan mengasingkan kawasan perumahan. Gangguan bekalan elektrik akan berlarutan berminggu-minggu hingga mungkin berbulan-bulan. Kebanyakan kawasan terlrlibat tidak boleh didiami selama beberapa minggu atau bulan.

Kategori 5: Kelajuan angin antara 209 atau lebih tinggi. Kerosakan besar yang dialami di sini termasuk peratusan tinggi rumah berbingkai akan musnah, dengan kegagalan bumbung total dan dinding runtuh.

Pokok tumbang dan tiang elektrik akan mengasingkan kawasan perumahan. Gangguan bekalan elektrik akan berlangsung selama beberapa minggu hingga mungkin berbulan-bulan. Kebanyakan kawasan itu tidak boleh didiami selama beberapa minggu atau bulan.


Kenapa Kita Sakit Kepala Bila Hujan?

Setiap kali tiba musim hujan, penulis akan mempersiapkan diri untuk satu kemestian yang berulang berlaku.

Apabila ada situasi di mana kepala penulis terdedah dengan kepada air hujan, penulis mula akan sakit kepala selepas itu. Bukan pening ya, sakit kepala.

Hendak tak hendak penulis kenalah berhati-hati, elak kepala kena air hujan yang turun. Adakah anda pun mengalami masalah sama?

Pernahkah anda terfikir benarkah masalah itu wujud atau sebenarnya hanyalah salah tanggapan kita semata-mata? Jom kita fahami pengaruh air hujan kepada tahap kesihatan seseorang.

Kita setuju fenomena hujan menjadi salah satu elemen penting keseimbangan alam, layak digelar satu nikmat yang tidak terhingga buat semua manusia.

Bagaimanapun dalam masa yang sama, kita juga perlu sedar turunnya hujan turut membawa bermacam jenis mudarat tidak kelihatan.

Kami yakin ramai di antara anda pernah mengalami masalah sakit kepala tatkala berlaku perubahan cuaca, ketika cuaca seakan mahu hujan.

Adakah ada penjelasan di sebalik kejadian ini atau semuanya hanya andaian kita semata-mata? Memang ada penjelasannya.

Perubahan cuaca mampu menyebabkan manusia rasa sakit kepala, disebabkan oleh perubahan tekanan barometrik atau tekanan atmosfera yang terjadi.

Sebenarnya setiap masa kita berhadapan dengan tekanan ini, tetapi perubahan yang berlaku tidak dirasai kerana badan kita mampu mengadaptasi dengan cepat dalam situasi tidak ekstrim.

Dalam situasi ekstrim di mana tekanan barometrik menurun seperti kita duduk di ketinggian puncak gunung atau menaik ketika kita berada dalam laut, perubahan sebegini mampu mengakibatkan sesiapa yang tidak tahan...hilang kesedaran diri.

Satu contoh perubahan barometrik yang kerap berlaku kepada kita adalah perubahan tekanan telinga apabila kita melalui kawasan yang tinggi dalam kenderaan, sehinggakan rasanya seakan tertutup.

Apabila kita buat-buat menguap atau menelan air liur, tekanan udara yang terkumpul akan ditolak keluar mampu menyeimbangkan kembali tekanan dalam tubuh kita.

Sebarang perubahan pada cuaca seperti langit mendung, peningkatan kelembapan, guruh dan perubahan suhu mampu memberikan kesan sama kepada tekanan barometrik dalam persekitaran.

Perubahan yang berlaku memberikan kesan pada tubuh kita dalam 3 kaedah; rasa sakit kepala, kesakitan pada bahagian sendi dan mengacau-bilaukan tekanan darah kita.

Kajian yang dijalankan di Jepun pada tahun 2015 mendapati penurunan tekanan barometrik mengakibatkan salur darah dalam otak kita mengembang, mempercepatkan rembesan serotonin bagi membantu mengawal bukaan salur darah.

Kesan serotonin yang tinggi hasil proses itulah yang penyebab ramai individu boleh berhadapan sakit kepala semasa cuaca kurang elok.

Namun ramai individu lain melaporkan bila cuaca dah mula mendung saja pun tanda hujan akan turun, mereka mula rasa sakit kepala.

Seperti yang sudah dinyatakan, penulis tak tahan dengan air hujan.

Air hujan mempunyai sifat lebih sejuk jika dibandingkan dengan persekitaran. Apabila titis-titis air hujan jatuh ke bahagian tubuh khususnya bahagian kepala, badan kita akan mula melakukan proses tindak balas bagi menyeimbangkan kembali suhu tubuh.

Pertarungan di antara tubuh kita cuba melawan penurunan suhu dengan kesejukan air hujan yang menimpa itulah punca utama kenapa ramai akan mengalami sakit kepala, sekiranya ditimpa air hujan.

Dalam satu kajian yang dijalankan Cardiff University pada tahun 2005, didapati cuaca yang lebih sejuk suhunya berbanding biasa bukan saja mampu mengakibatkan sakit kepala, bahkan akan turut sama mengakibatkan lebih ramai orang mampu demam selesema.

Sebuah kajian lebih besar melibatkan 7,000 orang peserta di Boston, Amerika Syarikat - mendapati wujud hubungan jelas di antara perubahan suhu dengan serangan sakit kepala kepada seseorang individu; tak kiralah suhu itu menaik atau menurun tahapnya.

Ini bermakna ada orang bila cuaca mendung saja dia boleh sakit kepala. Ada orang bila sejuk, dia akan rasa sakitnya. Ada orang rasa sakit bila panas.

Sekiranya anda sama seperti penulis, sensitif dengan air hujan di kepala, apa yang perlu anda lakukan selepas itu adalah mandi air suam secepat mungkin.

Tindakan ini membantu 'menenangkan' sistem semulajadi tubuh kita kembali seperti biasa dan sakit kepala yang terhasil boleh reda.

Sekiranya masih berasa sejuk, balut diri dengan selimut, minum secawan teh dan rehatkan diri anda. Jika tetap tidak surut, ubat sakit kepala kan ada?


Bagaimana Manchester City Boleh Jadi Kelab Gergasi Bola Sepak?

Secara global, Manchester lebih dikenali disebabkan oleh Manchester United, dengan Manchester City menjadi tempat kedua dalam fikiran peminat bola sepak di luar England. Dengan kata mudah, Manchester United dianggap sebagai "abang" kepada City.

Malah satu ketika dahulu Sir Alex Ferguson sendiri menganggap pesaing United adalah Liverpool, Arsenal dan Leeds, bukannya City.

Ini menunjukkan betapa jauh tertinggalnya Manchester City dalam saingan bola sepak elit England.

Namun apa yang kita lihat pada hari ini adalah tersangat berbeza, di mana Manchester City mendominasi bola sepak England. Malah bukan sahaja di England, Manchester City juga ternama di kancah bola sepak Eropah.

Ramai yang hanya mengaitkan kejayaan Manchester City ini dengan pelaburan besar dari Abu Dhabi, namun kejayaan ini tidak dicapai sekelip mata dan semudah ABC dengan hanya berbelanja besar, kan?

Jika wang adalah penentu kejayaan, perkara yang sama dilakukan oleh Malaga yang mendapat pelaburan besar Qatar pada 2010, namun gagal. Lapan tahun selepas pelaburan tersebut, Malaga tersingkir dari La Liga.

Malah, kebangkitan syarikat sukan City Football Group (CFG) di sebalik tabir menjadi pemacu utama revolusi selama sedekad di kelab itu yang  mengubah landskap bola sepak Manchester City selama-lamanya.

Jadi, bagaimana CFG melakukannya? Iluminasi.com kongsikan kisah bagaimana Manchester City menjadi organisasi bola sepak global yang pertama.

Untuk tempoh yang agak lama, Manchester City adalah kelab yang tersadung di EPL dengan beberapa siri penyingkiran dan kenaikan liga.

Kelab ini kemudiannya dilihat menjadi bertambah baik secara beransur-ansur di mana mereka secara konsisten berakhir di kelompok tengah EPL.

Sehinggalah pada 1 September 2008, tarikh yang mengubah nasib dan perjalanan sejarah Manchester City selama-lamanya.

Kelab ini telah diambil alih oleh Abu Dhabi United Group yang telah mengubah kelab "biasa-biasa" ini menjadi sebuah dinasti bola sepak.

Pada hari Abu Dhabi United Group mengambil alih, Manchester City menandatangani pemain ternama Brazil iaitu Robinho dengan rekod bayaran tertinggi kelab ini iaitu lebih 30 juta pound.

Mereka kemudiannya membelanjakan 270 juta Pounds lagi untuk membeli pemain seperti Vincent Company, Pablo Zabaleta, Emmanuel Adebayor, Mario Balotelli dan Carlos Tevez.

Walaupun begitu, Manchester City masih belum berjaya sehinggalah mereka membawa pengurus baharu, iaitu Roberto Mancini.

Di bawah kendalian Mancini, Manchester City menandatangani lebih ramai pemain berprofil tinggi, layak ke Liga Juara-Juara buat kali pertama dan memenangi Piala FA, trofi utama dalam tempoh 35 tahun.

Manchester City tidak berhenti di situ sahaja dan terus melabur. Pada tahun 2012, Mancini membeli beberapa pemain termasuklah Sergio Aguero dengan bayaran 38 juta Pound.

Manchester City memenangi enam perlawanan terakhir mereka musim tersebut dan memperoleh gelaran juara EPL buat kali pertama mereka dalam 44 tahun.

Pada tahun-tahun berikutnya, Manchester City meneruskan kebangkitan mereka dengan memenangi lebih banyak Liga Perdana dan Piala FA.

Dan ini mungkin kedengaran seperti kejayaan Manchester City hanya disebabkan oleh pelaburan 2 bilion Pound tersebut.

Walaupun pelaburan dari Abu Dhabi sememangnya memainkan peranan yang besar dalam kejayaan ini, namun ia tidak semudah itu.

Kejayaan yang dikecapi Manchester City sepanjang sedekad yang lalu mungkin tidak akan berlaku jika bukan kerana kebangkitan sebuah syarikat, The City Football Group (CFG).

CFG membawa kelab itu ke tahap yang lebih tinggi bukan sahaja kerana mereka membelanjakan wang yang banyak tetapi kerana mereka mempelopori strategi yang tidak pernah dilihat sebelum ini dalam dunia bola sepak.

Terdapat tiga watak utama dalam kejayaan City, dua daripadanya yang mendominasi tajuk berita ialah Sheikh Mansour bin Zayed Al Nahyan, ahli keluarga diraja Abu Dhabi dan Khaldoon al-Mubarak, seorang eksekutif muda dan penasihat kepada keluarga diraja.

Dipendekkan cerita, kedua-duanya membawa masuk wang pelaburan, namun wang tidak akan memberikan kejayaan jika anda tidak tahu cara membelanjakannya.

Sebagai bekas naib presiden dan pengarah kewangan Barcelona, Soriano mempunyai rancangan berani untuk membina organisasi bola sepak global yang pertama.

Di Manchester City, Soriano cuba untuk melakukan sesuatu yang tidak dilakukan oleh kelab lain termasuklah di Barcelona, iaitu menubuhkan kelab francais di negara lain.

Beliau menekankan peranan dan potensi francais dalam bola sepak serta sumbangan yang boleh disumbangkan oleh barangan jualan (merchandise) kepada pendapatan kelab.

Idea Soriano adalah untuk mewujudkan sebuah syarikat yang akan mempunyai gabungan jenama global seperti Manchester City dan banyak kelab tempatan membangunkan bakat melalui rangkaian kelab yang akan menyediakan pemain untuk Manchester City.

Lebih penting, beliau dapat menjangkakan penumpuan Hiburan dan Sukan dalam dunia global.

Soriano memerhatikan potensi hubungan antara pertumbuhan pangkalan peminat kelab besar di seluruh dunia dan transformasinya kepada syarikat hiburan global dan bukannya sekadar menjadi penganjur acara tempatan.

Untuk merealisasikan visi jangka panjang ini, sebuah syarikat yang merangkumi konglomerat kelab dari seluruh dunia iaitu City Football Group telah diwujudkan pada 2013.

CFG sudah memiliki atau memiliki secara bersama 10 kelab di lima benua termasuk kontrak ratusan pemain profesional serta bakat yang dipilih dengan teliti.

Pada tahun 2014, mereka membelanjakan 150 juta pound untuk membina kemudahan latihan pasukan pertama dan pembangunan belia baharu yang dikenali sebagai Akademi Bola Sepak City.

CFG akan meninjau dunia untuk menapis pemain dan membentuk mereka di akademi tercanggih di beberapa benua. Tujuan mereka adalah untuk menjual pemain atau menghantar yang terbaik kepada kelab yang akan dimilikinya.

Sebagai contoh, melalui rangkaian kelab, pemain boleh berpindah dari Club Atletico Torque ke Girona FC ke Manchester City sebelum menamatkan kerjaya di India di Mumbai City, China di Sichuan Jiuniu, atau AS di New York City.

Juga, melalui rangkaian bersepadu ini, pemain akan lebih selesa dengan gaya kelab CFG lain, kelab tersebut akan mempunyai maklumat dalaman mengenai pemain manakala pendapatan perpindahan akan berakhir kembali dalam satu korporat yang sama.

Ini mempunyai persamaan dengan francais Red Bull yang terdiri daripada Salzburg New York, Leipzig dan Bragantino.

Pemilikan beberapa kelab bersama telah menjadi kuasa yang semakin meningkat mengubah masa depan bola sepak.

Pendek kata, CFG merupakan usaha perintis dengan membeli kelab dan membangunkan pemain di benua yang berbeza, berkongsi data scouting dan perubatan merentasi sempadan serta menarik penglibatan penaja dan menyebarkan nama City di seluruh dunia.

Jadi selain faedah di atas padang, rangkaian kelab ini memberikan CFG keupayaan untuk mengembangkan lagi kehadiran komersial dan penglibatan peminat. CFG juga telah meneruskan pengembangannya ke dalam teknologi digital baharu.

Sebagai contoh, pembangunan Platform Keahlian Warganegara CFG dan penglibatan kelab ini dalam siri TV Amazon semuanya menjadi kelab bola sepak pertama yang dipaparkan dalam siri hit itu.

Ini hanyalah satu contoh pengaruh CFG sebagai perintis evolusi kandungan.

Manchester City juga telah melancarkan perkhidmatan langganan penstriman sendiri, bekerjasama dengan Intel untuk mencuba teknologi tontonan Trueview dan yang terbaharu menjadi pasukan pertama yang mencipta saluran mereka sendiri di youtube kanak-kanak.

CFG juga telah melabur dalam Sapphire Sport, dana modal teroka. Dengan memberikan tumpuan kepada teknologi dan sukan digital, dana ini merancang untuk menghasilkan antara lima dan enam pelaburan permulaan (start-up) setiap tahun.

Dengan cara ini, CFG mendapat manfaat dengan meneroka E-Sukan, Kesihatan Digital dan Generasi Media Seterusnya, semuanya bersesuaian dengan visi Soriano untuk CFG sebagai hab hiburan dan sukan.

Walaupun kebangkitan CFG tersangat hebat, namun ia juga pernah melalui beberapa cabaran. Antaranya adalah Liga Australia memperkenalkan peraturan baharu selepas CFG mendapat cara untuk mengelak daripada larangan liga terhadap yuran perpindahan antara kelab.

Manchester City membeli pemain tempatan mengatasi tawaran kelab dari Australia dengan membayar yuran perpindahan sebelum meminjamkannya terus ke Melbourne.

Liga Australia bertindak balas dengan mengharamkan tindakan itu untuk tahun pertama selepas ia berlaku.

Selain itu, Manchester City digantung dua tahun daripada Liga Juara-Juara kerana melanggar peraturan fair play kewangan UEFA, sesuatu yang tidak pernah berlaku kerana ia telah dibatalkan oleh mahkamah timbang tara sukan.

Walau bagaimanapun, City tetap didenda 9 juta pound kerana gagal bekerjasama dengan penyiasatan oleh UEFA.

Dengan pertumbuhan CFG yang semakin hebat, para pemegang saham utama di Abu Dhabi menjadi perhatian. Dakwaan pencabulan hak asasi manusia pekerja binaan migran di negara ini serta dengan sikap rantau ini terhadap LGBT dan hak wanita juga memberi kesan kepada syarikat itu.

Mereka merancang untuk membina stadium New York City FC di taman di Queens tetapi pembangkang awam menghalang mereka daripada berbuat demikian.

Memang ada kelab yang diubah sepenuhnya oleh pemilik yang berkuasa dari segi kewangan sebelum ketibaan Sheikh Mansour, namun tidak seperti Manchester City.

Sedekad yang lalu memaparkan kisah kejayaan, pertumbuhan dan pembangunan luar padang yang luar biasa dan kini CFG bernilai USD 4.8 bilion.

Sheikh Mansour dan Abu Dhabi United Group telah melabur banyak di Manchester City tetapi kejayaan kelab itu di peringkat global tidak boleh diletakkan semata-mata pada pelaburan mereka.

CFG ialah paradigma perniagaan bola sepak abad ke-21 yang menggabungkan pelbagai sektor iaitu wang, hiburan dan teknologi.

Seperti yang dinyatakan oleh Soriano sendiri: Di CFG, bola sepak biasanya merupakan cara untuk mencapai matlamat bukan sekadar tujuan bola sepak sahaja.

Dengan sokongan Mansour dan Mubarak, Soriano kini mengubah susunan bola sepak yang sedia ada dengan membina syarikat multinasional yang pertama.


5 Filem Ejen Perisik Rahsia Yang Realistik

Ejen risikan dalam filem digambarkan sebagai seorang bergaya, tangkas dan cekap melakukan apa saja.

Antara watak perisik yang popular dalam filem aksi adalah watak seperti James Bond dalam siri filem 'James Bond 007', Ethan Hunt hero siri filem 'Mission Impossible', Jason Bourne dalam siri filem aksi 'The Bourne Trilogy' dan Sydney Bristow dalam siri drama TV 'Alias.'

Berbeza dengan watak fiksyen, ejen risikan sebenar dalam dunia nyata biasanya bukanlah bombastik kehidupan mereka. Mereka orang biasa, lebih kepada ejen kerajaan atau agensi risikan yang cuba hidup di kalangan masyarakat, tanpa mewujudkan sebarang kontroversi atau syak wasangka.

Ada beberapa buah filem berjaya memaparkan watak ejen risikan yang berpijak di bumi nyata. Ini lima filem yang paling dekat cubaannya.

Sekiranya anda ingin mendapatkan gambaran sebenar kerenah birokrasi yang dilalui ejen risikan dalam menjalankan tugas, anda boleh menonton filem Tinker, Tailor, Soldier, Spy yang ditunjangi aktor handalan Gary Oldman.

Oldman memainkan watak seorang ejen risikan bernama George Smiley yang keluar daripada persaraan, selepas kerajaan Britain merasakan ada di kalangan pegawai tertinggi agensi risikan British yang berpaling tadah, bekerja untuk Kesatuan Soviet.

Digarap berdasarkan novel dengan judul sama tulisan novelis genre perisik terkenal John le Carré, teka-teki yang dipersembahkan sepanjang filem ini berjalan memang mengasyikkan.

Bagi mereka yang gemar aksi - maaflah, filem ini rentaknya cukup perlahan tetapi tidak membosankan. Durasi filem ini lebih banyak memaparkan mesyuarat, perbincangan, diskusi dan penyiasatan di kalangan pegawai-pegawai agensi kerajaan, dalam usaha untuk mendedahkan siapakah dalang Soviet sebenar yang dicari.

Sebuah lagi filem adaptasi novel John le Carré, 'A Most Wanted Man' membariskan mendiang Philip Seymour Hoffman sebagai ejen kerajaan Jerman bernama Gunther Bachmann, bertanggungjawab memujuk seorang pelarian Chechnya untuk bekerjasama dengan Jerman bagi menyusup masuk ke dalam gerakan Al-Qaeda.

Ini kerana kerajaan Jerman perlu mendapatkan bukti kukuh membuktikan kewujudan ggerakan sindiket tertentu di Jerman menyeludup keluar dana bagi kegunaan Al-Qaeda, yang menjadi fokus utama Bachmann dalam misinya.

Untuk mencapai matlamat itu, Bachmann menggunakan pelbagai kaedah yang dirasakan sesuai; membentuk kepercayaan dengan pihak yang sepatutnya menjadi musuh, tetapi akhirnya berkongsi hala tujuan kerana matlamat mereka serupa.

Kisah yang dipaparkan dalam filem ini digarap daripada insiden sebenar penculikan lelaki bernama Murat Kurnaz, seorang penduduk tetap Jerman berkerakyatan Turkiye yang berhadapan siasatan dan seksaan didalangi tentera Amerika Syarikat, lebih 5 tahun dalam penjara.

Dia ditahan tanpa sebab dan akhirnya dibebaskan selepas gagal dibuktikan terlibat dengan mana-mana gerakan yang disifatkan aktiviti keganasan.

Filem 'Argo' yang dibintangi dan diarahkan Ben Affleck mempunyai premis jalan cerita yang kedengaran lucu.

Agensi risikan CIA Amerika Syarikat mahu menyelamatkan pegawai diplomatik mereka yang terkandas di Tehran, Iran semasa berlakunya krisis tebusan tahun 1979 yang didalangi kumpulan pelajar bersenjata di Tehran.

Menggunakan kekerasan, kumpulan pelajar itu bertindak mengepung bangunan kedutaan Amerika Syarikat, menjadikan 52 orang pegawai dan pekerja yang ada dalam kompleks tersebut tebusan mereka selama 444 hari.

Antonio Mendez (Ben Affleck) adalah pegawai CIA yang ditugaskan mengetuai pasukan seramai 6 orang petugas, diberi tanggungjawab membawa keluar sekumpulan pegawai berprofil tinggi dari Tehran.

Bagi melindungi rancangan itu, Mendez dan pasukannya menyamar sebagai kru produksi filem ditugaskan melakukan penggambaran sebuah filem berjudul 'Argo' di sana, bagi membolehkan mereka menyusup masuk ke situ.

Mendez banyak dibantu pegawai risikan dan pegawai kedutaan dari Kanada, yang sebenarnya adalah perancang sebenar operasi rahsia ini tetapi malangnya tidak ditrampilkan peranan sebenar mereka sepanjang durasi filem.

Walaupun kritikan dilontarkan berkait beberapa perubahan yang dilakukan ke atas skrip jika dibandingkan dengan sejarah sebenar operasi itu, 'Argo' berjaya menunjukkan bagaimana sebuah agensi risikan dunia nyata mampu melakukan perkara yang tak munasabahdemi menjayakan operasi mereka.

Sengaja kami letak filem ini dalam senarai ini kerana operasi mereka jika diceritakan memang bunyinya seakan sebuah karya fiksyen, tetapi kesemuanya adalah perancangan licik yang akhirnya benar-benar berjaya.

Filem ini merupakan antara filem kegemaran penulis, kerap penulis ulangkali tontonannya. 'Bridge of Spies' membariskan Tom Hanks sebagai seorang peguam sebenar bernama James Donovan.

Selain berkemahiran dalam undang-undang, Donovan juga mempunyai latar belakang ketenteraan hasil penglibatannya sebagai pegawai tentera laut Amerika Syarikat berpangkat Komander.

Dia diarah agensi CIA untuk menggunakan kepakarannya membantu usaha membawa pulang seorang juruterbang Amerika Syarikat yang ditangkap di Kesatuan Soviet bernama Francis Powers. Powers ketika sedang menjalankan operasi risikan  ditembak jatuh di Sverdlovsk ketika itu dalam jajahan Kesatuan Soviet.

Perang politik yang berlaku di antara Amerika Syarikat dan Kesatuan Soviet akibat insiden ini, memulakan krisis yang dibimbangi meledak di antara kedua-dua buah kuasa besar dunia.

Bagi mendapatkan jalan tengah, Donovan dipanggil membantu kerana pernah menjadi peguambela seorang perisik KGB Russia 5 tahun sebelum itu yang bernama Rudolf Abel. Atas bantuan Donovan, Abel berjaya mengelakkan diri daripada dikenakan hukuman mati.

Tidak banyak aksi dipaparkan dalam filem ini kerana filem ini gemar memaparkan ketegangan diplomatik yang terjadi akibat tarik tali yang berlaku di antara kedua-dua pihak, dalam usaha memastikan kelebihan berada di tangan mereka.

Penamat filem ini yang memaparkan kedua-dua tebusan ditukar semasa melintasi sebuah jambatan yang menghubungkan Jerman Barat dan Jerman Timur, adalah sesuatu peristiwa yang benar-benar berlaku dan menjadi antara detik paling ikonik peperangan risikan dan maklumat dunia.

Di antara kesemua filem yang dipaparkan dalam senarai ini, filem ini mungkin kurang dikenali.

'The Lives of Others' adalah sebuah filem Jerman yang memaparkan taktik polis rahsia Jerman Timur mengintip kehidupan orang ramai untuk mengumpulkan maklumat. Jika anda tidak tahu, filem ini pemenang anugerah filem asing terbaik Anugerah Academy tahun 2006.

Seorang polis rahsia atau 'Stasi' bernama Hauptmann Gerd Wiesler (lakonan mendiang Ulrich Muhe) ditugaskan mengintip seorang penulis skrip bernama Georg Dreyman, kerana dikhuatiri Dreyman mempunyai niat tersirat di sebalik semua kegiatan aktivisnya.

Bagaimanapun selepas lama mendengar sendiri semua masalah peribadi yang dilalui Dreyman dan pasangannya, Wiesler akhirnya mula simpati, membantu Dreyman secara rahsia dengan melindungi maklumat yang dirasakan sensitif daripada dilaporkan serta membantu secara langsung menghilangkan bukti ketika serbuan, tanpa Dreyman sendiri faham kenapa semua rahsianya terpelihara.

Mengesyaki ada sesuatu yang mencurigakan berkenaan tindak tanduk Wiesler, pasukan polis rahsia Jerman mula menjalankan siasatan berbeza ke atas pegawai mereka sendiri - mendedahkan Wiesler kepada risiko besar sekiranya dia terus bertindak mengikut nalurinya.

Kisah di antara Wiesler dan Dreyman tidak terhenti sebegitu saja walaupun selepas Tembok Berlin runtuh dan kedua-dua buah negara berjaya disatukan.

Jika anda nak tahu apa penamat kisah ini, lebih baik anda tonton sendiri kerana kisah risikan yang mampu menyentuh hati ini adalah sesuatu yang bukan saja realistik paparan risikannya, bahkan cukup istimewa mesej kemanusiaanya.


10 Jenama Yang Berani Bagi Jaminan Produk Sepanjang Hayat

Bagi seorang pengguna, satu tarikan utama dalam membeli atau mencuba sesuatu produk adalah jaminan waranti yang ditawarkan pengeluarnya. Majoriti pengeluar menawarkan tempoh jaminan 1 atau 2 tahun kebiasaannya bagi produk mereka.

Kadangkala seperti kebetulan yang dirancang, habis saja tempoh waranti mulalah produk yang kita beli menampakkan tanda-tanda mula bermasalah dan berpenyakit.

Tidak bagi 10 jenama di bawah. Kesemua jenama yang kami senaraikan terlebih percaya dengan kualiti produk yang mereka tawarkan, sehingga berani menawarkan skim jaminan sepanjang hayat.

Kasut kulit yang pernah menjadi trend popular anak muda kita satu masa dulu, masih menjadi rebutan. Khususnya siri kasut 'Guaranteed For Life' yang tertera di bahagian tapaknya.

Bagaimanapun bermula bulan Mac tahun 2018, Dr. Martens telah memberhentikan pemberian jaminan sepanjang hayat kepada produk baru mereka.

Walaupun demikian janji tetap janji. Mereka tetap menghormati janji sepanjang hayat model kasut yang telah terjual. Siapa yang ada kasut ni, memang bertuahlah. Dah jadi barang rare.

Dulu semasa dekad 90-an, ramai anak muda kita mengendong beg ini ke sana ke mari. Pada masa itu, banyak produk ciplak jenama ini dijual secara terbuka.

JanSport (yang asli) menawarkan program jaminan sepanjang hayat kepada semua pembeli produk beg mereka, asalkan anda membeli produk jenama ini daripada ejen jualan yang sah di Malaysia.

Harga produk JanSport jika kita tengok, setara saja dengan jenama lain tetapi ini kelebihan mereka.

Syarikat Victorinox adalah pengeluar peralatan pisau 'Swiss Army Knives', memang itulah nama rasmi produknya.

Semua produk 'Swiss Army Knives' diberikan jaminan sepanjang hayat bagi melindungi keyakinan pembeli, kerana kita semua tahu pisau sebegini biasanya digunakan dalam aktiviti lasak dan sukar.

Bagi peminat barangan PC, Kingston merupakan antara nama yang dipercayai kerana mereka berani memberikan jaminan seumur hidup, untuk produk komputer keluaran mereka.

Bagaimanapun, bukan semua produk mereka duduk dalam kategori ini. Jaminan ini hanya meliputi modul memori komputer atau RAM dan juga kad memori pelbagai varian seperti Micro SD dan CF.

Pemacu USB (thumbdrive) di bawah jenama Kingston hanya diberikan jaminan 5 tahun sahaja. Alaa...

Untuk orang yang suka menyalakan api, pemetik api Zippo adalah idaman mereka.

Kemampuan api yang terhasil tidak mudah padam walaupun berdepan angin kencang memang mengagumkan. Selain itu ramai juga individu kerap berlatih menyalakan Zippo dengan pelbagai gaya.

Mana-mana pemetik api Zippo yang telah anda beli, dijamin kelengkapannya sepanjang hayat kecuali bahagian yang perlu ditukar ganti seperti sumbu.

Anda tak perlu risau gerakan silap mata anda yang telah dilatih sekian lama, terkubur sebegitu saja hanya kerana pemetik api anda rosak.

Bagi mereka yang kerap membawa peranti elektronik ke mana saja, jenama beg Targus merupakan antara produk yang dipercayai kualitinya.

Sebuah syarikat dari London yang mempunyai sejarah panjang dalam penghasilan produk mobiliti untuk komputer, kesemua produk Targus dalam kategori beg, beg sandang dan bekas simpanan mempunyai jaminan sepanjang hayat.

Asalkan barangan itu tidak berpindah milik atau dijual kepada orang lain.

Jenama yang diyakini para ibu, Tupperware terkenal sebagai syarikat yang benar-benar menghormati jaminan sepanjang hayat ke atas semua produk mereka.

Jaminan yang ditawarkan juga unik kerana turut melindungi banyak kategori kerosakan yang boleh berlaku secara semulajadi. Sekiranya anda tertoreh bekas Tupperware anda dengan pisau, maaf. Kerosakan seperti itu tak dilindungi.

Sekiranya suami anda menghilangkan bekas Tupperware kesayangan anda, harap maaf juga - anda kena beli baru.

Jenama The North Face terkenal sebagai pengeluar baju sejuk dan jaket berkualiti dan cawangan jualan rasminya di negara kita juga boleh dikatakan banyak.

Kesemua produk mereka dilindungi dengan jaminan sepanjang hayat termasuklah beg sandang dan alatan perkhemahan, kecuali kasut.

Produk kasut jenama ini hanya dilindungi jaminan 1 tahun sahaja.

Secara asasnya, jenama kereta Volvo di Malaysia menawarkan 5 tahun jaminan tanpa had perjalanan ke atas kesemua model kereta mereka yang dijual di sini.

Bagaimanapun bagi menambah keyakinan pembeli setia, Volvo menawarkan program jaminan yang unik. Mana-mana alat ganti model kenderaan jenama ini yang dipasang semasa proses pembaikian di pusat servis bertauliah Volvo selepas 1 Oktober 2021, dilindungi dengan jaminan sepanjang hayat.

Ini bermakna sekiranya berlaku semula sebarang kerosakan ke atas alat ganti yang ditukar, pihak Volvo Malaysia tidak mengenakan sebarang kos dan caj ke atas proses membaikinya semula; selagi mana pelanggan menggunakan servis pusat servis bertauliah, bukan bengkel tepi jalan.

Basikal jenama BTWIN keluaran syarikat gergasi alat sukan Decathlon, mempunyai reputasi yang baik dalam aspek kualiti dan kelengkapan.

Populariti jenama ini juga dibantu harga yang agak munasabah serta tidak mengosongkan poket pengguna, berbanding jenama lain dengan spesifikasi sama.

Kesemua model basikal BTWIN, baik dalam kategori jalan raya, basikal lasak atau basikal kanak-kanak, dilindungi keseluruhan bahagian rangkanya sepanjang hayat melalui program jaminan Decathlon - asalkan pembeli masih mempunyai resit atau bukti pembelian.